
ΒΟΥΛΗ ΤΩΝ ΕΛΛΗΝΩΝ
ΠΕΡΙΟΔΟΣ Κ΄- ΣΥΝΟΔΟΣ Γ΄ 
ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ


                                                        Π Ρ Α Κ Τ Ι Κ Ο
                                                (Άρθρο 40 παρ. 1 Κ.τ.Β.)

[bookmark: _Hlk213681759]Στην Αθήνα, σήμερα, 10 Οκτωβρίου 2025, ημέρα Δευτέρα και ώρα 14.05΄, στην Αίθουσα «Προέδρου Δημητρίου Γεωργ. Παπασπύρου» (150) του Μεγάρου της Βουλής,  συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Αντιπροέδρου της, κυρίου Δημητρίου Καιρίδη, με θέμα ημερήσιας διάταξης: «Επεξεργασία και εξέταση του σχεδίου νόμου του Υπουργείου Εθνικής Άμυνας «Κύρωση του Μνημονίου Κατανόησης ανάμεσα στο Υπουργείο Άμυνας του Βασιλείου της Δανίας και στο Ομοσπονδιακό Υπουργείο Άμυνας της Ομοσπονδιακής Δημοκρατίας της Γερμανίας και στο Υπουργείο Εθνικής Άμυνας της Ελληνικής Δημοκρατίας και στο Υπουργείο Άμυνας της Ουγγαρίας και στο Υπουργείο Άμυνας της Ιταλικής Δημοκρατίας και στον Υπουργό Άμυνας του Βασιλείου των Κάτω Χωρών και στο Υπουργείο Άμυνας του Βασιλείου της Νορβηγίας και στο Υπουργείο Άμυνας της Δημοκρατίας της Σλοβενίας και στον Υπουργό Άμυνας του Βασιλείου της Ισπανίας και στον Υπουργό Άμυνας του Ηνωμένου Βασιλείου της Μεγάλης Βρετανίας και της Βόρειας Ιρλανδίας σχετικά με την παράδοση της ιδέας ενέργειας για την πιθανή απόκτηση και χρήση στο πεδίο ενός Σταδίου Ανάπτυξης Εννοιών Σπονδυλωτής Επίγειας Αεράμυνας (Σύντομος τίτλος: MoU Σταδίου Ανάπτυξης Εννοιών Σπονδυλωτής GBAD)».

[bookmark: _Hlk213676489]Στη συνεδρίαση παρέστησαν ο Υφυπουργός Εθνικής Άμυνας, κ. Αθανάσιος Δαβάκης, καθώς και αρμόδιοι υπηρεσιακοί παράγοντες.
Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
 Παρόντες ήταν οι Βουλευτές κ.κ. Αβραμόπουλος Δημήτριος, Αμυράς Γεώργιος, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βορίδης Μαυρουδής (Μάκης), Βούλτεψη Σοφία, Γκολιδάκης Διαμαντής, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καραμανλής Αχ. Κωνσταντίνος, Καράογλου Θεόδωρος, Κατσανιώτης Ανδρέας, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Νικολακόπουλος Ανδρέας, Οικονόμου Βασίλειος, Παναγιωτόπουλος Νικόλαος, Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χατζηδάκης Διονύσιος, Χατζηβασιλείου Αναστάσιος (Τάσος), Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Κασιμάτη Ειρήνη (Νίνα), Κεδίκογλου Συμεών, Πολάκης Παύλος, Ψυχογιός Γεώργιος, Δελής Ιωάννης, Μεταξάς Κωνσταντίνος Βασίλειος, Παπαναστάσης Νικόλαος, Συντυχάκης Εμμανουήλ, Αναγνωστοπούλου Αθανασία (Σία), Πέρκα Θεοπίστη (Πέτη),  Βιλιάρδος Βασίλειος, Φωτόπουλος Στυλιανός, Ρούντας Γεώργιος, Καζαμίας Αλέξανδρος, Αποστολάκης Ευάγγελος, Γαυγιωτάκης Μιχαήλ και Σαράκης Παύλος.
ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): Καλησπέρα κυρίες και κύριοι συνάδελφοι. 
Είμαι ο Δημήτριος Καιρίδης, ο Αντιπρόεδρος της Επιτροπής. Αντικαθιστώ την κυρία Μπακογιάννη που βρίσκεται σε ταξίδι στο εξωτερικό. 
Αρχίζει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων με θέμα ημερήσιας διάταξης την Επεξεργασία και εξέταση του σχεδίου νόμου του Υπουργείου Εθνικής Άμυνας: «Κύρωση του Μνημονίου Κατανόησης ανάμεσα στο Υπουργείο Άμυνας του Βασιλείου της Δανίας και στο Ομοσπονδιακό Υπουργείο Άμυνας της Ομοσπονδιακής Δημοκρατίας της Γερμανίας και στο Υπουργείο Εθνικής Άμυνας της Ελληνικής Δημοκρατίας και στο Υπουργείο Άμυνας της Ουγγαρίας και στο Υπουργείο Άμυνας της Ιταλικής Δημοκρατίας και στον Υπουργό Άμυνας του Βασιλείου των Κάτω Χωρών και στο Υπουργείο Άμυνας του Βασιλείου της Νορβηγίας και στο Υπουργείο Άμυνας της Δημοκρατίας της Σλοβενίας και στον Υπουργό Άμυνας του Βασιλείου της Ισπανίας και στον Υπουργό Άμυνας του Ηνωμένου Βασιλείου της Μεγάλης Βρετανίας και της Βόρειας Ιρλανδίας σχετικά με την παράδοση της ιδέας ενέργειας για την πιθανή απόκτηση και χρήση στο πεδίο ενός Σταδίου Ανάπτυξης Εννοιών Σπονδυλωτής Επίγειας Αεράμυνας (Σύντομος τίτλος: MoU Σταδίου Ανάπτυξης Εννοιών Σπονδυλωτής GBAD)
Στη συνεδρίαση παρίσταται ο Υφυπουργός Εθνικής Άμυνας, κ. Αθανάσιος Δαβάκης.
 Ως προς την οργάνωση της συζήτησης. Θα ξεκινήσουμε με τις τοποθετήσεις των Εισηγητών και Ειδικών  Αγορητών των Κομμάτων με χρόνο ομιλίας μέχρι 10 λεπτά μάξιμουμ για τον καθένα.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Παράκληση, επί του θέματος.
ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): 	Εγώ την κάνω την παράκληση, αλλά «φωνή βοώντος εν τη ερήμω».
Επί του θέματος. Θα πρέπει να  εισαχθεί κι αυτό στον Κανονισμό, ότι εκτός θέματος διακόπτεται.
Η συζήτηση θα ολοκληρωθεί μετά τους Εισηγητές και Ειδικούς Αγορητές με την ομιλία του κυρίου Υφυπουργού και θα ακολουθήσει h ψηφοφορία.
 Όποιο άλλο μέλος επιθυμεί να πάρει το λόγο μετά τους Εισηγητές και Ειδικούς Αγορητές εισηγητές, παρακαλώ να ενημερώσει τη Γραμματεία της Επιτροπής. Βλέπω ότι αρκετοί συνάδελφοι είναι διαδικτυακά συνδεδεμένοι.
Τον λόγο έχει ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Νικόλαος Παπαναστάσης, επί της διαδικασίας.
ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Έχουμε δύο Κυρώσεις Συμφωνιών. Τα κείμενα τα οποία πήραμε, τα πήραμε Παρασκευή βράδυ, τότε ήρθαμε σε επαφή. Τα συζητάμε Δευτέρα. Είναι πάρα πολύ ειδικευμένα κείμενα που πραγματικά θέλανε μελέτη. Τα στοιχεία που περιλαμβάνονται μέσα στους φακέλους, οι οποίοι κατατέθηκαν, είναι ελάχιστα που ακόμη κι εγώ με το στρατιωτικό παρελθόν δυσκολεύτηκα να κατανοήσω τι λένε. Το ένα είναι αυτό.
 Άρα, αφαιρείται η δυνατότητα από τους συναδέλφους των Κομμάτων να γίνει μία ουσιαστική συζήτηση επί του θέματος. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Την Παρασκευή τα πήρατε;
ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Παρασκευή.

Επίσης, τελειώνοντας, ήθελα να κάνω μία πρόταση. Είναι δύο Κυρώσεις Συμφωνιών, οι οποίες ναι μεν έχουν διαφορετικά αντικείμενα αλλά θα μπορούσαν να συντμηθούν σε μία, σε ένα θέμα συζήτησης, αντί να πηγαίνουμε 2 και 4 φορές, οι Επιτροπές παραμένουν δύο αλλά μπορεί να γίνει μία σύντμηση. Αυτό ήθελα να προτείνω, να μην πηγαίνουμε σε δύο, να το κάνουμε σε μία, γιατί ουσιαστικά η πολιτική τεκμηρίωση των θέσεών μας είναι μία, απλά είναι διαφορετικά τα θέματα. 
Ευχαριστώ. 
ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): Τον λόγο έχει ο κύριος Καζαμίας από την Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ».
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Ευχαριστώ κύριε Πρόεδρε. 
Θέλω να υποστηρίξω την ένσταση και την διαμαρτυρία του συναδέλφου από το Κ.Κ.Ε. σχετικά με το πόσο σύντομο χρονικό διάστημα μας δίνεται για να μελετήσουμε αυτές τις συμβάσεις. Ήρθαν Παρασκευή βράδυ, μάλιστα στο δωμάτιο όπου λαμβάνουμε τα τυπωμένα νομοσχέδια, όταν πήγα σήμερα το πρωί δεν ήταν καν διαθέσιμο και έπρεπε να περιμένω να τυπωθεί σήμερα το πρωί. Οπότε οι προθεσμίες είναι πάρα πολύ στενές. Αυτός είναι ένας προβληματικός τρόπος νομοθέτησης και θέλω και εγώ να καταθέσω την διαμαρτυρία και την ένσταση της Πλεύσης Ελευθερίας για αυτή την πρακτική. 
Ευχαριστώ. 
ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): Τον λόγο έχει ο κύριος Κεδίκογλου από τον ΣΥΡΙΖΑ. 
ΣΥΜΕΩΝ ΚΕΔΙΚΟΓΛΟΥ (Ειδικός Αγορητής της Κ.Ο. ΣΥΡΙΖΑ): Σε αυτό θα συμφωνήσω και εγώ, γιατί πράγματι ξέραμε από μέρες ότι θα έρθουν οι συμβάσεις, αλλά οι συμβάσεις ήρθαν όπως είπαν και οι συνάδελφοι την Παρασκευή. 
Εγώ θέλω να ρωτήσω επί της διαδικασίας στην πρώτη Επιτροπή θα συζητήσουμε φαντάζομαι τη μία Κύρωση και στη δεύτερη που ακολουθεί τη δεύτερη χωριστά, έτσι για να έχουμε τον αντίστοιχο χρόνο; 
ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): Σωστά.
ΣΥΜΕΩΝ ΚΕΔΙΚΟΓΛΟΥ (Ειδικός Αγορητής της Κ.Ο. ΣΥΡΙΖΑ): Ωραία, ευχαριστώ. 
ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): Βέβαια, μπορούμε να τρέξουμε λίγο πιο γρήγορα και να ξεκινήσουμε τη δεύτερη συνεδρίαση πιο νωρίς για να τελειώσουμε και πιο νωρίς, να ειδοποιήσουμε και τις Κοινοβουλευτικές Ομάδες. 
Το πρώτο, το κύριο, η καθυστέρηση στην ενημέρωση των Κοινοβουλευτικών Ομάδων ως προς το υλικό θα ήθελα να παρακαλέσω και το Υπουργείο Εθνικής Άμυνας -επειδή την έχουμε κάνει πολλές φορές αυτή τη συζήτηση- πιο νωρίς να έρχεται το νομοσχέδιο στη Βουλή. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Είναι θέμα της Βουλής των Ελλήνων, να ενημερωθούν οι αρμόδιες υπηρεσίες, προκειμένου να προχωρήσει η διαδικασία. 
Κύριε Πρόεδρε και εμείς την Πέμπτη παραλάβαμε τις δύο Κυρώσεις. 
ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): Τον λόγο έχει ο κ. Ιωάννης Παππάς, Εισηγητής της Πλειοψηφίας.
ΙΩΑΝΝΗΣ ΠΑΠΠΑΣ (Εισηγητής της Πλειοψηφίας): Κύριε Πρόεδρε, κ. Υφυπουργέ, αξιότιμα μέλη της Επιτροπής, εισάγεται σήμερα προς συζήτηση στην Επιτροπή ένα νομοσχέδιο που αν και του τεχνικού χαρακτήρα έχει ευρύτερη στρατηγική σημασία για την Εθνική Άμυνα για τη θέση της χώρας μας στη συμμαχία και την τεχνολογική της εξέλιξη. Πρόκειται για το σχέδιο νόμου του Υπουργείου Εθνικής Άμυνας με τίτλο: «Κύρωση του μνημονίου κατανόησης για το στάδιο ανάπτυξης, εννοιών σπονδυλωτής επίγειας αεράμυνας γνωστό διεθνώς ως Modular GBAD Consept Stage MoU. 
Το Μνημόνιο υπεγράφη στις 15 Φεβρουαρίου του 2023, κατά τη Σύνοδο Κορυφής των Υπουργών Άμυνας του ΝΑΤΟ, από 10 κράτη μέλη της συμμαχίας την Ελλάδα, τη Δανία, τη Γερμανία, την Ουγγαρία, την Ιταλία, την Ολλανδία, τη Νορβηγία, τη Σλοβενία, την Ισπανία και το Ηνωμένο Βασίλειο. Από ελληνικής πλευράς η υπογραφή συνοδεύτηκε από επιφύλαξη, ώστε το μνημόνιο να τεθεί σε ισχύ μετά την ολοκλήρωση των προβλεπόμενων εσωτερικών διαδικασιών, δηλαδή την Κύρωση από τη Βουλή των Ελλήνων. 
Ο αντικειμενικός σκοπός του μνημονίου είναι να αναπτυχθεί σε πολυεθνικό πλαίσιο ένα ενιαίο αρθρωτό σύστημα επίγειας αντιαεροπορικής άμυνας Ground Base Air Defense GBAD. Το σύστημα αυτό θα μπορεί να καλύπτει τις σύγχρονες επιχειρησιακές ανάγκες κάθε χώρας, είτε στο εθνικό, είτε στο νατοϊκό επίπεδο, συνδέοντας τα μέσα ανίχνευσης, διοίκησης και προσβολής σε ένα ενιαίο και λειτουργικό πλέγμα. 

Η πρωτοβουλία Modular GBAD δεν αφορά αγορά οπλικών συστημάτων. Αποτελεί το στάδιο ανάπτυξης εννοιών δηλαδή το προπαρασκευαστικό και επιστημονικό στάδιο όπου καθορίζονται οι επιχειρησιακές απαιτήσεις, οι τεχνικές προδιαγραφές, τα πρότυπα συμβατότητας και το μοντέλο κύκλου ζωής των μελλοντικών συστημάτων. 
Είναι ένα έργο έρευνας, ανάλυσης και σχεδιασμού, πάνω στο οποίο θα στηριχθούν οι επόμενες φάσεις ανάπτυξης, παραγωγής και εφαρμογής στο πεδίο. Στο πλαίσιο αυτό προβλέπεται να εκπονηθούν, ανάλυση της αγοράς για την καταγραφή των διαθέσιμων τεχνολογικών λύσεων, μελέτη επιχειρησιακών σεναρίων και προτύπων δράσης, με βάση τη μεθοδολογία, το δόγμα, την οργάνωση, την εκπαίδευση, τους εξοπλισμούς, την ηγεσία, το προσωπικό, τις εγκαταστάσεις, τη διαλειτουργικότητα, την καταγραφή υπαρχόντων στρατιωτικών συστημάτων που μπορούν να ενταχθούν σε πολυεθνικό σχήμα, καθορισμός κοινών τεχνικών απαιτήσεων, προτεινόμενων μοντέλων κύκλου ζωής και συστημάτων διοίκησης και ελέγχου, ανάλυση επικινδυνότητας και χρονοδιάγραμμα υλοποίησης, εξέταση συμβατότητας με την ίδια αρχιτεκτονική C2 του ΝΑΤΟ και τις μελλοντικές δυνατότητες αντιπυραυλικής άμυνας. 
Υπηρεσία υποστήριξης και προμηθειών του ΝΑΤΟ NSPA, έχει οριστεί ως αναθέτουσα αρχή υποστήριξης και προμηθειών, είναι υπεύθυνη για τη διαχείριση των συμβάσεων, την οικονομική εποπτεία και την εφαρμογή του προγράμματος βάση των Κανονισμών του Οργανισμού υποστήριξης και προμηθειών του ΝΑΤΟ. Η επιλογή αυτή εξασφαλίζει διαφάνεια, τεχνική επάρκεια και ομοιομορφία στις διαδικασίες.
Το συνολικό κόστος σταδίου ανάπτυξης ενιαίων σπονδυλωτής επίγειας αεράμυνας ανέρχεται σε 18 εκατομμύρια ευρώ, ενώ η μέγιστη οικονομική εισφορά για κάθε συμμετέχουσα χώρα, είναι 1,8 εκατομμύρια ευρώ. Τα παραπάνω ποσά καλύπτουν τόσο τη διοικητική, όσο και την λειτουργική δαπάνη του προγράμματος. Η συνεισφορά είναι ίση για όλα τα κράτη, γεγονός που ενισχύει την αίσθηση κοινής ευθύνης και εξασφαλίζει ισότιμη συμμετοχή στη λήψη των αποφάσεων. 
Η διοίκηση του προγράμματος γίνεται μέσω της συντονιστικής επιτροπής «STIRRING BOULD», όπου κάθε χώρα εκπροσωπείται από έναν εκπρόσωπο με δικαίωμα ψήφου. Όλες οι αποφάσεις λαμβάνονται ομόφωνα, ενώ η επιτροπή εγκρίνει το πλαίσιο δαπανών, το πρόγραμμα εργασιών και τις συμβάσεις που θα ανατεθούν μέσω της υπηρεσίας υποστήριξης και προμηθειών του ΝΑΤΟ, NSPA. Παράλληλα, συγκροτείται γραφείο προγράμματος, το οποίο έχει την ευθύνη εκτέλεσης και παρακολούθησης όλων των τελικών σταδίων, υπό την εποπτεία της επιτροπής σύμπραξης υποστήριξης. 
Κυρίες και κύριοι συνάδελφοι, η συμμετοχή της Ελλάδας σε αυτή την πρωτοβουλία, έχει σαφές στρατηγικό αποτύπωμα. Πρώτον, προσφέρει άμεσο επιχειρησιακό όφελος. Η χώρα μας αποκτά πρόσβαση σε κοινές μεθοδολογίες και τεχνικές λύσεις, που καλύπτουν τις νέες εναέριες απειλές, όπως τα μη επανδρωμένα αεροσκάφη, περιφερόμενα πυρομαχικά, τακτικούς πυραύλους μικρούς και μεσαίου βεληνεκούς, πυροβολικό και όλμους. Οι απειλές αυτές, όπως αποδείχθηκε σε πεδία συγκρούσεων, τόσο της Ουκρανίας, όσο και της Μέσης Ανατολής, καθιστούν αναγκαία την ενίσχυση της αντιαεροπορικής προστασίας, όχι μόνο των στρατιωτικών μονάδων, αλλά και κρίσιμων και βασικών υποδομών. 
Δεύτερον, εντάσσει την χώρα μας στην πρώτη γραμμή των συμμαχικών τεχνολογικών εξελίξεων, μέσα από τη συμμετοχή στο «Modular GBAD», η Ελλάδα δεν παρακολουθεί απλός τις συνεργασίες του ΝΑΤΟ, αλλά συμμετέχει ενεργά στο σχεδιασμό του νέου μοντέλου επίγειας αεράμυνας, έτσι ενισχύει τον ρόλο της ως ισότιμος εταίρος και όχι ως παθητικός αποδέκτης σχημάτων που άλλοι σχεδιάζουν, όπως γινόταν μέχρι το πρόσφατο παρελθόν.
Τρίτον, δημιουργεί σημαντικές προοπτικές για την ελληνική αμυντική βιομηχανία. Οι εταιρείες που διαθέτουν τεχνογνωσία σε ηλεκτρονικά, επικοινωνίες, αισθητήρες και λογισμικό διοίκησης, μπορούν να διεκδικήσουν συμμετοχή σε επόμενα στάδια του προγράμματος μέσω των υπεργολαβιών ή μεταφοράς τεχνογνωσίας. 
Τέταρτον, ενισχύει τη διαλειτουργικότητα των ελληνικών Ενόπλων Δυνάμεων με τα συστήματα των συμμάχων. Η αεράμυνα του μέλλοντος δεν θα βασίζεται σε απομονωμένα συστήματα, αλλά σε ενιαία δίκτυα, που επιτρέπουν την ανταλλαγή δεδομένων, τη συντονισμένη αντίδραση και την κοινή επιχειρησιακή εικόνα.
Πέμπτον, ενισχύει τη γεωπολιτική θέση της χώρας μας στο ΝΑΤΟ και στην ευρωπαϊκή ήπειρο. Η Ελλάδα συμμετέχει ενεργά στις νέες πρωτοβουλίες που διαμορφώνουν το μελλοντικό αποτύπωμα της συμμαχίας. Αποδεικνύει δε ότι παραμένει, σταθερός και αξιόπιστος σύμμαχος με ουσιαστική συνεισφορά στην κοινή ασφάλεια. 

Κυρίες και κύριοι συνάδελφοι, το Μνημόνιο αυτό αποτελεί και υπηρετεί έναν διπλό στόχο, την εθνική αυτοδυναμία μέσα από την συμμαχική συνεργασία. Η Ελλάδα ενισχύει τις δικές της δυνατότητες, αλλά το πράττει μέσα από σχήματα συλλογικής ασφάλειας, όπου το όφελος δεν είναι μόνο στρατιωτικό, αλλά και πολιτικό. Συμμετέχουμε ισότιμα σε ένα πρόγραμμα, που ενισχύει τη συμμαχία – αποτροπή, βελτιώνει τη συνδεσιμότητα των δομών μας και αναβαθμίζει την επιχειρησιακή μας ετοιμότητα. 
	Η σημερινή διεθνής συγκυρία με τον πόλεμο στην Ουκρανία, την αυξανόμενη ένταση στη Μέση Ανατολή και τη γενικευμένη χρήση νέων τεχνολογιών μάχης, την προσαρμογή των αμυντικών δομών δεν είναι επιλογή, είναι ανάγκη. 
Το ΝΑΤΟ έχει εισέλθει σε μια νέα φάση ενίσχυσης της ετοιμότητας και της συλλογικής άμυνας. 
Η Ελλάδα, ως χώρα πρώτης γραμμής στη Νοτιοδυτική Ευρώπη, οφείλει να βρίσκεται στην αιχμή αυτής της προσπάθειας. 
Η κύρωση του Μνημονίου αυτού, λοιπόν, αποτελεί πράξη ευθύνης, συνέπειας και πράξης προοπτικής. Ενισχύει τη στρατηγική αυτοπεποίθηση της χώρας μας, κατοχυρώνει τον ρόλο της ως αξιόπιστου συμμάχου και συμβάλλει στην οικοδόμηση ενός δικτύου ευρωπαϊκής και νατοϊκής ασφάλειας στο οποίο η Ελλάδα, δεν συμμετέχει, απλώς, αλλά συνδιαμορφώνει.
Έχουμε τη δυνατότητα να διαβεβαιώσουμε ότι η άμυνα της χώρας είναι ταυτόχρονα εθνική υπόθεση και διεθνής ευθύνη. 
Ενισχύουμε τη θωράκιση της πατρίδας μας, αναβαθμίζουμε τη θέση μας στην Ευρώπη και στη συμμαχία και προχωρούμε με σχέδιο προς μία νέα εποχή αμυντικής τεχνολογίας και συνεργασίας, γι’ αυτό στηρίζουμε και υπερψηφίζουμε το Μνημονίου Κατανόησης.
Σας ευχαριστώ πάρα πολύ, κύριε Πρόεδρε και κύριε Υφυπουργέ. 
ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): Ευχαριστούμε τον κ. Παππά.
Το λόγο έχει ο Εισηγητής της Μειοψηφίας, κ. Μιχαήλ Κατρίνης και χρόνια του πολλά.
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Ευχαριστώ πολύ, κύριε Πρόεδρε. 
Ευχαριστώ και τους συναδέλφους για τις ειλικρινείς ευχές. 
Κύριε Πρόεδρε, κύριε Υφυπουργέ, κυρίες και κύριοι συνάδελφοι, συζητάμε σήμερα την κύρωση ενός Μνημονίου Κατανόησης, που αφορά το «Στάδιο Ανάπτυξης Εννοιών για μια Σπονδυλωτή Επίγεια Αεράμυνα» στο πλαίσιο μιας πολυεθνικής συνεργασίας με ευρωπαϊκές χώρες και χώρες συμμάχους στο ΝΑΤΟ. 
Ως ΠΑ.ΣΟ.Κ., δεν αμφισβητούμε την ανάγκη ισχυρής, σύγχρονης και διαλειτουργικής επίγειας αεράμυνας, γιατί οι γεωπολιτικές και στρατιωτικές εξελίξεις τελευταίων ετών και η εκρηκτική διάδοση των «Drones», έχουν αποδείξει ότι η αεράμυνα, μικρής και μεσαίας ακτίνας, είναι κρίσιμος παράγοντας επιβίωσης για κάθε χώρα. 
Η συμμετοχή της Ελλάδας σε ένα πολυεθνικό πλαίσιο όπου μοιραζόμαστε κόστος, τεχνογνωσία και πρόσβαση σε μελέτες και σχεδιασμό, μπορεί να είναι θετική εξέλιξη, εφόσον, όμως, εντάσσεται σε μια σοβαρή εθνική στρατηγική. 
Όσο, όμως, κρίσιμο και καθοριστικό είναι το στάδιο εξασφάλισης διαλειτουργικότητας μεταξύ των χωρών της συμμαχίας, άλλο τόσο κρίσιμο είναι και το στάδιο εξασφάλισης των απαιτούμενων αμυντικών συστημάτων για τη χώρα μας, αλλά και της συμμετοχής της Ελληνικής Αμυντικής Βιομηχανίας (Ε.Α.Β.) στα Προγράμματα που διαμορφώνουν το μέλλον της ευρωπαϊκής άμυνας και εννοώ το σημείο, γιατί ο Εισηγητής Πλειοψηφίας μίλησε για τις προοπτικές της Ελληνικής Αμυντικής Βιομηχανίας (Ε.Α.Β.). 
[bookmark: _Hlk213679347]Εδώ, κυρίες και κύριοι συνάδελφοι, τίθεται το μεγάλο ζήτημα σε σχέση με το Πρόγραμμα Security Action for Europe (SAFE), το νέο ευρωπαϊκό χρηματοδοτικό εργαλείο για την ενίσχυση της αμυντικής βιομηχανίας και των κοινών επενδύσεων στην άμυνα. Ένα εργαλείο που δημιουργεί ευκαιρίες για όλες τις ευρωπαϊκές χώρες να εντάξουν τις δικές τους εταιρείες, δημόσιες και ιδιωτικές, σε χρηματοδοτούμενα προγράμματα παραγωγής τεχνολογίας και προμηθειών. 
Δεν χρειάζεται να θυμίσω ότι η κυβέρνηση καθυστέρησε χαρακτηριστικά, γιατί μέχρι και την παραμονή καταληκτικής ημερομηνίας η Ελλάδα δεν είχε δηλώσει καν την πρόθεση συμμετοχής στο Πρόγραμμα Security Action for Europe (SAFE) και μόνο την τελευταία στιγμή εμφανίστηκε να μπαίνει στο Πρόγραμμα. 
Εδώ, λοιπόν, τίθενται τα ερωτήματα που έχουμε ήδη καταθέσει στη Βουλή και παραμένουν αναπάντητα. Ποια είναι τα Προγράμματα που δήλωσε η χώρα μας στο Πρόγραμμα Security Action for Europe (SAFE); 
Αν υπήρξε κάποιο Πρόγραμμα, που προτάθηκε από κρατική αμυντική βιομηχανία, το τονίζω και αν όχι, δεν θα πρέπει, κύριε Υφυπουργέ, να είναι κάτι που θα μας προβληματίσει αυτό, ότι, τελικά, καμία από τις κρατικές αμυντικές βιομηχανίες δεν κατέθεσε πρόταση προγράμματος για το Security Action for Europe (SAFE);
Ποια είναι τα Προγράμματα, τελικά, τα οποία προτάθηκαν από το Υπουργείο σε ένα κατάλογο που εγκαίρως η Γενική Διεύθυνση Αμυντικών Εξοπλισμών και Επενδύσεων (Γ.Δ.Α.Ε.Ε.) και για ποια από αυτά υπήρξε δήλωση πρόθεσης απόκτησης, όπως έκαναν άλλες ευρωπαϊκές χώρες για τη διαλειτουργικότητα; 
Οι σχέσεις και οι κοινές προμήθειες που λαμβάνει η εν λόγω Σύμβαση, που συζητάμε σήμερα, πρέπει να είναι γενικότερος κανόνας και όχι αποσπασματικός. 
Πότε θα ενημερωθούμε, κύριε Υφυπουργέ, για την επενδυτική πρόταση που θα καταθέσει η χώρα μας, τελικά, μέχρι τα τέλη Νοεμβρίου; 
Δεν πρέπει να γίνει κάποια ανοιχτεί συζήτηση της Επιτροπής Εξωτερικών, είτε Διαρκούς Επιτροπής Εξοπλιστικών για το Πρόγραμμα Security Action for Europe (SAFE); 
Ποιες πρωτοβουλίες έχει λάβει η κυβέρνηση για να εντάξει όλες τις εταιρείες στα έργα που θα χρηματοδοτηθούν από το συγκεκριμένο μηχανισμό;
Κανένα, δυστυχώς, από αυτά τα ερωτήματα, κύριε Πρόεδρε, κύριε Υφυπουργέ, δεν έχει απαντηθεί και αυτό δείχνει για μία ακόμα φορά ότι η κυβέρνηση, είτε δεν έχει κάποιο σχέδιο το οποίο θέλει να συζητήσει με την Εθνική Αντιπροσωπεία για τη συμμετοχή της Ελληνικής Αμυντικής Βιομηχανίας (Ε.Α.Β.), είτε κρατάει ως επτασφράγιστο μυστικό αυτό το σχέδιο. 



Σε καμία περίπτωση πάντως - και επειδή επαναλαμβάνω το τόνισε ο Εισηγητής της Πλειοψηφίας για τις προοπτικές της ελληνικής αμυντικής βιομηχανίας -  μέχρι σήμερα τόσο η δημόσια δήλωση του Πρωθυπουργού όσο και του Υπουργού Εθνικής Άμυνας για εγχώρια προστιθέμενη αξία και για συμμετοχή της εγχώριας αμυντικής βιομηχανίας σε προγράμματα, δεν έχει λάβει σάρκα και οστά. Το είδαμε εξάλλου και στην ακρόαση φορέων του τελευταίου νομοσχεδίου για την προμήθεια της 4ης φρεγάτας BELHARRA. Γι’ αυτό λοιπόν επαναφέρουμε κύριε Πρόεδρε και θέλω να καταγραφεί στα πρακτικά, το έχουμε ξαναδιατυπώσει στην Επιτροπή, το αίτημα που έχουμε καταθέσει εδώ και μήνες για να γίνει ειδική συνεδρίαση της Επιτροπής για το ζήτημα της εγχώριας αμυντικής βιομηχανίας και κρατικής και ιδιωτικής. Κάποια στιγμή πρέπει να κάνουμε μια συζήτηση αποκλειστικά για το ποια είναι η κατάσταση, ποιες οι προοπτικές και πως η ελληνική κυβέρνηση και με τη βοήθεια της Βουλής, διευκολύνει την ανάπτυξη της αμυντικής βιομηχανίας και μια ειδική συνεδρίαση για το πρόγραμμα SAFE, ώστε να μας ενημερώσετε κύριε Υπουργέ και για τη στρατηγική και για τις επιλογές για τις οποίες βέβαια έχει συμφωνήσει η πολιτική ηγεσία από τον Ιούλιο αλλά έχουμε φτάσει μέσα Νοεμβρίου και υπάρχει σκότος και έρεβος, δεν υπάρχει καμία ενημέρωση γι’ αυτό το θέμα και νομίζω ότι εφόσον έχετε δεσμευτεί σαν πολιτική ηγεσία, θα πρέπει να το κάνουμε. 
Η αμυντική θωράκιση της χώρας κυρίες και κύριοι συνάδελφοι δεν μετριέται όμως μόνο στη βάση των οπλικών συστημάτων, αλλά και με βάση το ηθικό των στελεχών που την υπηρετούν. Δεν μπορώ να μην αναφερθώ, ότι τις προηγούμενες εβδομάδες είδαμε χιλιάδες στελέχη να στέλνουν ένα ηχηρό μήνυμα αγωνίας, να βρίσκονται στους δρόμους ζητώντας αξιοπρέπεια και δικαιοσύνη και ανάμεσα σε αυτά τα στελέχη νομίζω η κραυγή αγωνίας των υπαξιωματικών ήταν η πιο ηχηρή, γιατί η κυβέρνηση αν δεν αναγνωρίσει την εμπειρία, την ευθύνη και την διαρκή προσφορά τους, επιλέγει δυστυχώς να τους απαξιώσει θεσμοθετώντας ένα καθεστώς στασιμότητας με ένα σώμα υπαξιωματικών χωρίς καμία προοπτική εξέλιξης, χωρίς κινητικότητα, χωρίς στοιχειώδη αναγνώριση που αξίζουν όσοι αποτελούν τη ραχοκοκαλιά των ενόπλων δυνάμεων. 
Η θέση μας είναι ξεκάθαρη και νομίζω ότι είναι και θέση αρκετών πτερύγων της Βουλής. Δεν μπορεί να υπάρξει ισχυρή εθνική άμυνα με αποδυναμωμένο και απογοητευμένο προσωπικό, όσες κυρώσεις συμβάσεων και αν φέρουμε, όσους εξοπλισμούς και αν κάνουμε, όσες συμφωνίες κι αν υπογράψουμε.  Δεν μπορεί λοιπόν να μιλάμε για σύγχρονες ένοπλες δυνάμεις, όταν το ανθρώπινο δυναμικό αισθάνεται ότι το κράτος και διαχρονικά αλλά και ειδικά τους έχει ξεχάσει. Η χώρα χρειάζεται μια νέα σοβαρή πολιτική για το ανθρώπινο δυναμικό των ενόπλων δυνάμεων, τόσο στρατιωτικό όσο και πολιτικό, με δίκαιο σύστημα προαγωγών, με αναγνώριση προϋπηρεσίας, με πραγματική επένδυση στην επαγγελματική εκπαίδευση. Αυτό είναι το μήνυμα που έχουν στείλει με μια κραυγή αγωνίας χιλιάδες στελέχη των δυνάμεων και το αναφέρω γιατί υπήρχε και μια δημόσια τοποθέτηση του Υπουργού πριν από τρεις ημέρες, ότι θα κατατεθεί ένα νομοσχέδιο αυτή την εβδομάδα που τους αφορά, που διαμαρτύρονται και όσο κι αν δεν σχετίζεται με την σύμβαση που συζητάμε νομίζω ότι θα πρέπει κύριε Υφυπουργέ, να αναφερθείτε και να μας πείτε αν προτίθεστε να καταθέσετε ένα νομοσχέδιο που έχει διαρρεύσει, αν θα κάνετε κάποιες αλλαγές και αν έχετε λάβει υπόψιν όλες αυτές τις παρατηρήσεις, οι οποίες σε μεγάλο βαθμό είναι στοιχειοθετημένες και εκφράζουν πάνω απ’ όλα την αγωνία ενός δυναμικού, το οποίο και εσείς και εμείς και όλοι συμφωνούμε ότι χωρίς την παρουσία του και με ηθικό ακμαιότατο, τίποτα από τη στρατηγική των ενόπλων δυνάμεων της χώρας δεν μπορεί να λάβει σάρκα και οστά. Επιφυλασσόμαστε για διαδικαστικούς λόγους για την κύρωση, θα τοποθετηθούμε τη Δευτέρα στην Ολομέλεια.
ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): Το λόγο έχει ο κ. Κεδίκογλου.

ΣΥΜΕΩΝ ΚΕΔΙΚΟΓΛΟΥ (Ειδικός Αγορητής της Κ.Ο. ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ): Κύριε Πρόεδρε, εγώ θα μπω στην ουσία αυτής της κύρωσης και πέρα από τις αρχικές περιγραφές που έκανε ο Εισηγητής για το τι αφορά αυτό το πρόγραμμα, θα βάλουμε τα ερωτήματα σε κάθε άρθρο. Καταρχήν απλά εισαγωγικά, τι είναι αυτό το πρόγραμμα. Είναι ουσιαστικά μια κοινή μελέτη και σχεδίαση μιας σπονδυλωτής επίγειας αντιαεροπορικής αρχιτεκτονικής, όχι απαραίτητα αγορά οπλικών συστημάτων και στους συμμετέχοντες όπως ακούστηκε μεταξύ των δέκα χωρών που υπέγραψαν αυτό το μνημόνιο κατανόησης, είναι και η χώρα μας. Προβλέπονται ρυθμίσεις και διευκολύνσεις για δραστηριότητες που απαιτούνται αποκλειστικά για το στάδιο της ανάπτυξης των εννοιών. 

Η φάση, λοιπόν, κόνσεπτ, που τώρα λέμε ξεκίνησε το 2023 και στόχος είναι να έχει ωριμάσει η αρχιτεκτονική ως τις αρχές του 2028 για να ακολουθήσουν τα επόμενα στάδια ανάπτυξης και προμηθειών. Αυτό το λέω για να έχουμε μια κατανόηση σε σχέση με το χρονικό πλαίσιο, δεν είναι κάτι που αφορά άμεσα, αύριο, τα πράγματα.
 Στο άρθρο 1 του νομοσχεδίου βλέπουμε στην προτελευταία παράγραφο της εισαγωγής γίνεται αναφορά στην επιστολή πρόθεσης, σχετικά με τη συνεργασία, στην απόκτηση και χρήση στο πεδίο μιας σπονδυλωτής λύσης για πολύ μικρή μικρή και μεσαίη ακτίνα ικανοτήτων επίγειας αεράμυνας, που υπογράφονται υπουργεία άμυνας 15 κρατών, αλλά η χώρα μας δεν την έχει υπογράψει. Δεν έχει υπογράψει αυτή την επιστολή για πρόθεση συνεργασίας, για τη χρήση σπονδυλωτής λύσης επίγειας αεράμυνας και θέλω να ρωτήσω για ποιους λόγους δεν συμμετέχει η χώρα μας. Ενώ στην τελευταία παράγραφο της εισαγωγής γίνεται αναφορά στην επιστολή σχετικά με τη θέσπιση του πολυεθνικού πλαισίου για μια λύση ταχέως αναπτυσσόμενης κινητού αντιπυραυλικού συστήματος, όπου εδώ ανάμεσα στα 7 κράτη η χώρα μας υπογράφει. Είναι μια από τις χώρες που υπέγραψαν αυτή την πρόθεση, η οποία όμως δεν αφορά, από ότι έχω καταλάβει εγώ, την σπονδυλωτή επίγεια αεράμυνα, αφορά την αεράμυνα.
 Στο άρθρο 2, θέλω να ρωτήσω, επειδή ο κύριος σκοπός είναι η διεξαγωγή για την ανάπτυξη κ.λπ., πρώτον σε ποιο βαθμό αυτό το μνημόνιο δεσμεύει τη χώρα μας σε μελλοντικές προμήθειες ή αρχιτεκτονικές επιλογές αεράμυνας. Πώς τεκμηριώνεται ότι οι λύσεις αυτές θα καλύπτουν εθνικές ιδιαιτερότητες και όχι μόνο νατοϊκά πρότυπα. Είναι αυτό που ίσως φαντάζομαι θα βάλει το κομμουνιστικό κόμμα, κατά πόσον δηλαδή αυτό το πρόγραμμα έρχεται και καλύπτει και κουμπώνει δικές μας ανάγκες ή έχει να κάνει πιο πολύ με ανάγκες της συμμαχίας. Και ποιο είναι το μετρήσιμο παραδοτέο της εν λόγω απόφασης για να κριθεί επιτυχής. 
Απλά σε κάθε άρθρο αναφέρω μια δυο προτάσεις για να μπούμε στο νόημα και μετά θα κάνω τα ερωτήματα, να μην τα διαβάζω όλα, δεν προλαβαίνω και χρονικά. 
Στο άρθρο 3, σκοπός είναι η διαμόρφωση κοινών προτύπων και απαιτήσεων μεταξύ των συμμετεχουσών χωρών, ώστε να αναπτυχθεί μια αρχιτεκτονική ικανή να αντιμετωπίζει σύγχρονες απειλές, όπως μη επανδρωμένα αεροσκάφη, πυραύλους, πυροβολικό και όλους. Ποιο είναι το χρονοδιάγραμμα των οροσήμων και ποιος έχει το δικαίωμα ανά στάδιο για έναρξη stop go, που λέμε. Δηλαδή, σε κάθε ορόσημο γίνεται επίσημη αξιολόγηση και λαμβάνεται απόφαση αν το πρόγραμμα προχωρά στο επόμενο στάδιο ως έχει ή προχωρά με όρους και διαθρωτικές ενέργειες ή παγώνει για επανακοστολόγηση ή τερματισμό ή επανασχεδιασμό κ.λπ..
 Δεύτερον, θα γίνει χαρτογράφηση ελληνικών υφιστάμενων δυνατοτήτων ραντάρ, αντιαεροπορικά, κ.λπ., για ένταξη και χρησιμοποίηση σε αυτή την αρχιτεκτονική και με ποια κριτήρια. Πώς θα αξιολογηθούν οι κίνδυνοι σε διαλειτουργικότητα έναντι απειλών από μη επανδρωμένα αεροχήματα. Πώς θα εμπλακεί η εγχώρια αμυντική βιομηχανία σε αυτό το κόνσεπτ, που ξέρετε πόσο σημασία δίνουμε και πόσο μας αφορά όλους. Για παράδειγμα, με διακριτά πακέτα εργασίας, sand box, επίσης σε ελεγχόμενο περιβάλλον δοκιμών ολοκλήρωσης, εξομοιωτής αισθητήρων, κάποια πράγματα που μπορούμε να έχουμε και εμείς να παράγουμε εδώ στη χώρα μας. 
Στο άρθρο 4, καθορίζεται το θεσμικό πλαίσιο διοίκησης και  συντονισμού του σταδίου ανάπτυξης, με στόχο τη διαφανή και αποτελεσματική υλοποίηση του. Η συντονιστική επιτροπή λειτουργεί ως ανώτατο όργανο εποπτείας, παρέχοντας στρατηγική καθοδήγηση, εγκρίνοντας τις βασικές αποφάσεις, εξασφαλίζοντας το συντονισμό των συμμετεχόντων κρατών. Πρώτον, η ομοφωνία στις αποφάσεις αποτελεί ασφαλιστική δικλείδα, ωστόσο πώς θα αποφεύγονται καθυστερήσεις και βέτο στις ελληνικές προτεραιότητες. Δεύτερον, αν θα υπάρχει σχετική ενημέρωση σε κάθε βήμα για τις σχετικές αποφάσεις στη Βουλή και με ποιο καθεστώς διαβάθμισης.
Στο άρθρο 5, αφορά το οικονομικό πλαίσιο, για τη χρηματοδότηση, τη διαχείριση, κ.λπ.. Προβλέπεται συνεισφορά σε είδος. Επομένως, ποια στοιχεία δύναται να προσφέρει η Ελλάδα, σε θέματα δοκιμών λογισμικού εγκαταστάσεων και πώς αποτιμώνται. Πώς αντιμετωπίζονται τυχόν υπερβάσεις κόστους και ανατιμήσεις και ποιοι μηχανισμοί λογοδοσίας προβλέπονται.
 Στο άρθρο 6, ρυθμίζεται το πλαίσιο των σημαντικών διαδικασιών, που διέπουν την εκτέλεση του σταδίου ανάπτυξης. Λέει, για την υπηρεσία υποστήριξης των προμηθειών του ΝΑΤΟ, τη γνωστή NSPA, η οποία αναλαμβάνει τη διαχείριση της διαπραγμάτευσης και κατοχύρωση, κ.λπ.. Ερωτήσεις, με ποια διαδικασία θα ανατεθούν οι συμβάσεις και πώς διασφαλίζεται η δίκαιη πρόσβαση των ελληνικών εταιρειών. Αν υπάρχουν συγκεκριμένοι στόχοι για την εγχώρια συμμετοχή και πώς θα ελέγχεται η τήρηση ρητρών εμπιστευτικότητας από αναδόχους τρίτων χωρών.

 Το άρθρο 7, του μνημονίου, καθορίζει το πλαίσιο οικονομικού ελέγχου και διαφάνειας των πόρων. Από την πλευρά της Ελλάδας ποιοι εθνικοί ελεγκτικοί φορείς θα μπορούν να έχουν πρόσβαση σε αυτά τα στοιχεία του γραφείου του προγράμματος. Πάλι ρωτάμε  αν για το θέμα θα υπάρχει σχετική ενημέρωση της Επιτροπής της Βουλής και ποια θα είναι η διαδικασία διαρθρωτικών ενεργειών αν τυχόν διαπιστωθούν παρατυπίες. 

Το άρθρο 8 του Μνημονίου που ρυθμίζονται ζητήματα Φορολογικής και Τελωνειακής Μεταχείρισης όπου λέει. Ότι οι Συμμετέχοντες αναλαμβάνουν να εξασφαλίσουν στο μέτρο που το επιτρέπουν οι Εθνικές Νομοθεσίες, απαλλαγές από Φόρους, Τελωνειακούς Δασμούς και παρόμοιες χρεώσεις που συνδέονται με Εισαγωγή - Εξαγωγή ή Παραγωγή Υλικών για το Πρόγραμμα. Και λέει ότι το άρθρο προβλέπει όπου δεν είναι δυνατή η Απαλλαγή, να βαρύνουν αποκλειστικά οι σχετικές επιβαρύνσεις των Συμμετέχοντα στη Χώρα όπου αυτές επιβάλλονται. Άρα, ερωτήματα. 
Ποιο το Δημοσιονομικό Ισοδύναμο των Απαλλαγών για το Ελληνικό Δημόσιο; 
Αν υπάρχει μια σχετική εκτίμηση και αν έχουμε βάλει ένα ανώτατο όριο; 
Πώς θα αντιμετωπιστούν οι περιπτώσεις που η Ευρωπαϊκή Ένωση, δεν επιτρέπει απαλλαγή ΦΠΑ ή Δασμών και ποιος επιβαρύνετε σε αυτή την περίπτωση; 
Ποιοι Έλεγχοι προβλέπονται, για να αποτραπεί η Κατάχρηση Απαλλαγών από Αναδόχους; 
Άρθρο 9 που καθορίζει το Πλαίσιο Ασφάλειας και Προστασίας των Διαβαθμισμένων Πληροφοριών. Εδώ, θέλουμε να ρωτήσουμε ποιες Τεχνικές Εγκαταστάσεις και Φορείς θα απαιτήσουν Αδειοδότηση και Πιστοποίηση, με ποιο Χρονοδιάγραμμα, και ποια η διαδικασία Αναφοράς και Διερεύνηση Περιστατικών, θα ακολουθηθεί σε πιθανή Παραβίαση; 
Με το άρθρο 10, θα το περάσω και θα πάω κατευθείαν στο άρθρο 11, του Μνημονίου που ρυθμίζει την Κυριότητα Κοινοποίηση και Χρήση των Νέων Πληροφοριών που προκύπτουν από το Πρόγραμμα, εξασφαλίζοντας Ισότιμη Πρόσβαση των Συμμετεχόντων. Ερώτημα, τι συνεπάγεται το γεγονός ότι οι πληροφορίες μπορούν να χρησιμοποιηθούν ελεύθερα για Κυβερνητικούς σκοπούς για τη δυνατότητα μελλοντικής Ελληνικής Εξαγωγής Προϊόντων που βασίζονται σε αυτές τις Πληροφορίες; 
Παρόμοια και η ερώτηση για το άρθρο 12, δηλαδή, πώς προστατεύονται Ελληνικά Εμπορικά Απόρρητα ….. No haw Ελληνικών Εταιρειών, όταν ζητείται διάθεση και σε άλλους Συμμετέχοντες; 
Εδώ υπάρχει, επειδή, βλέπουμε ότι στο Πρόγραμμα η Τουρκία δεν συμμετέχει. Για κάποιους αυτό ίσως είναι και μια αιτία που επειδή, είναι προχωρημένη σε τέτοια θέματα με τις Μπαϊρακτάρ κτλ. η Τουρκία, φοβάται ακριβώς την Τεχνολογία την οποία έχει αναπτύξει, μήπως γίνουν κοινωνοί και τη μοιραστούν και άλλα κράτη και δεν ήθελε. Ίσως, θα ήταν χρήσιμο να μας δώσετε μια ερμηνεία, γιατί η γείτονα χώρα, δεν συμμετέχει στο Μνημόνιο  του ΝΑΤΟ; 
Στο άρθρο 14 τώρα, Καθορίζετε το Πλαίσιο Ελέγχου και Έγκρισης για οποιαδήποτε Πώληση, Μεταβίβαση ή Κοινοποίηση Πληροφοριών και Εξοπλισμού του Προγράμματος σε τρίτους, προκειμένου να διασφαλιστούν η προστασία της Τεχνογνωσίας και η τήρηση Κανόνων Ασφαλείας και Εξαγωγών. 
Πώς συντονίζονται, οι Εθνικές Άδειες Εξαγωγής, με τον NSPA… και τη Συντονιστική Επιτροπή του Προγράμματος, ώστε να μην μπλοκάρουν τυχόν Ελληνικές Εξαγωγές. Σε περίπτωση Διαφωνίας για κοινοποίηση σε τρίτο, ποιος μηχανισμός επίλυσης εφαρμόζεται πρακτικά; 
Εάν υπάρχει μια λίστα Απαγορευμένων Τελικών Χρηστών ή χωρών, κοινή για όλους και καταλαβαίνετε τι εννοώ εδώ. 
Στο άρθρο 15, του Μνημονίου που ρυθμίζει τις διαδικασίες των επισκέψεων σε Κυβερνητικές, Στρατιωτικές Εγκαταστάσεις κλπ. Αν υπάρχει εκτίμηση και αν έχουν καθορίσει ποιες Ελληνικές Μονάδες ή Βιομηχανικές Εγκαταστάσεις προβλέπεται να δεχθούν επισκέψεις και με τι κόστος Ασφάλειας Υποστήριξης; 
Αν θα υπάρχουν αμοιβαιότητες για Επισκέψεις Ιατρικού Προσωπικού σε παρόμοιες εγκαταστάσεις και πώς προστατεύεται το Εμπορικό Απόρρητο Ελληνικών Εταιρειών κατά τις επισκέψεις αυτές; 
Για να προχωρήσω πιο γρήγορα, θα πάω στην κατευθείαν στο άρθρο 17, όπου λέει. Ότι οποιαδήποτε διαφορά ανακύψει, θα επιλύεται προσέξτε μόνο με Διαβουλεύσεις μεταξύ τους και δεν θα παραπέμπεται σε κάποιο Εθνικό ή Διεθνές Δικαστήριο ή τρίτο μέρος για Διακανονισμό. Επομένως, απαγορεύονται όχι μόνο η Προσφυγή σε Δικαστήρια, αλλά ούτε καν σε Διαιτησία, γιατί αποκλείεται ρητά η Προσφυγή στη Διεθνή Διαιτησία; 
Πώς προστατεύονται τα Ελληνικά Συμφέροντα, αν επέλθει αδιέξοδο; 
Ποια είναι η προθεσμία εύλογου χρόνου που τίθεται πριν, θεωρηθεί η διαφορά μη επίλυσημη;  
Στο άρθρο 18 προβλέπει ότι το υπό κύριος  Μνημόνιο θα ισχύει από την 21η Μαρτίου 2028 και εμείς, ρωτάμε ποια είναι τα ενδιάμεσα ορόσημα που πρέπει υποχρεωτικά να έχουν επιτευχθεί πριν, Εξεταστεί η Παράταση; 
Σε περίπτωση μη επίτευξης στόχων, ποιο είναι το σχέδιο απεμπλοκής, χωρίς απώλεια δικαιωμάτων στα παραδοτέα και σε τυχόν παράταση αν θα έρθει εγκαίρως στη Βουλή για Κύρωση; 
Τώρα τελευταίο άρθρο, στο οποίο θα αναφερθώ, το 19. Που προβλέπει για την Ένταξη νέων Συμμετεχόντων στο υπό κύριος Μνημόνιο που απαιτείται η Εξέταση Σχετικής Ένταξης από τη Συντονιστική Επιτροπή και ομόφωνη απόφαση. 
Πως διασφαλίζονται οι ίσοι όροι για τους Αρχικούς Συμμετέχοντες; 
Όταν εισέρχονται νέοι, σε Πρόσβαση, σε Πληροφορίες κλπ.  οι οποίοι επωφελούνται από την πρόοδο που έχει γίνει μέχρι τώρα. Για παράδειγμα. 
Αν η Τουρκία μπει αργότερα, θα επωφεληθεί από γνώσεις που έχει παραχθεί μέχρι τότε και μάλιστα ακόμα και από Ελληνικούς Φορείς, θεωρητικά, χωρίς η ίδια να έχει συνεισφέρει τίποτα. 



Υπάρχει πρόληψη κάποιας εισφοράς από τους νέους συμμετέχοντες, για να μην επιβαρυνθούν οικονομικά οι υφιστάμενοι;
 Τα άρθρα 20,  21 και 22, δεν έχουν κάτι άξιο σχολιασμού από πλευράς μας.
 Άρα, κλείνοντας κύριε Πρόεδρε, είναι ένα Μνημόνιο το οποίο προφανώς, έχει να κάνει με την Αεράμυνα και την κατάσταση που επικρατεί στην Ευρωπαϊκή Ένωση γενικότερα. Γιατί το θυμηθήκαν αυτό και  κυρίως  γίνεται θεωρώντας ότι υπάρχει ας μη γελιόμαστε, μια απειλή από τη Ρωσία και έχει να κάνει βλέπετε μέσα στις χώρες που συμμετέχουν από Βαλτικές χώρες Δανία και άλλες χώρες που στο παρελθόν, δεν είχαν σκεφτεί να έχουν τέτοια προγράμματα. Προσπαθούμε και εμείς, να επωφεληθούμε και αυτό δεν είναι κακό όμως, βάλαμε μια σειρά από ερωτήματα που νομίζουμε ότι τουλάχιστον, πρέπει να τα βάλουμε στη δημόσια σφαίρα και αν κάποια από αυτά δεν είχαν προβλεφθεί, να βοηθήσουμε ώστε να τα βάλουμε και να μην υπάρξει κανένα πρόβλημα στο μέλλον.
 Επιφυλασσόμεθα για την Ολομέλεια. 
Σας ευχαριστώ, κύριε Πρόεδρε. Στο σημείο αυτό έγινε η β΄ ανάγνωση του καταλόγου των μελών της Επιτροπής. 
Παρόντες ήταν οι Βουλευτές κ.κ. Αβραμόπουλος Δημήτριος, Αμυράς Γεώργιος, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βορίδης Μαυρουδής (Μάκης), Βούλτεψη Σοφία, Γκολιδάκης Διαμαντής, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καραμανλής Αχ. Κωνσταντίνος, Καράογλου Θεόδωρος, Κατσανιώτης Ανδρέας, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Νικολακόπουλος Ανδρέας, Οικονόμου Βασίλειος, Παναγιωτόπουλος Νικόλαος, Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χατζηδάκης Διονύσιος, Χατζηβασιλείου Αναστάσιος (Τάσος), Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Κασιμάτη Ειρήνη (Νίνα), Κεδίκογλου Συμεών, Πολάκης Παύλος, Ψυχογιός Γεώργιος, Δελής Ιωάννης, Μεταξάς Κωνσταντίνος Βασίλειος, Παπαναστάσης Νικόλαος, Συντυχάκης Εμμανουήλ, Αναγνωστοπούλου Αθανασία (Σία), Πέρκα Θεοπίστη (Πέτη),  Βιλιάρδος Βασίλειος, Φωτόπουλος Στυλιανός, Ρούντας Γεώργιος, Καζαμίας Αλέξανδρος, Αποστολάκης Ευάγγελος, Γαυγιωτάκης Μιχαήλ και Σαράκης Παύλος.

[bookmark: _Hlk213679474]ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): Εμείς ευχαριστούμε, κύριε Κεδίκογλου. Κύριε Κατρίνη, επειδή πρέπει κάποια στιγμή να φύγετε.
ΜΙΧΑΛΗΣ ΚΑΤΡΙΝΗΣ (Εισηγητής της Μειοψηφίας):  Επιφυλάσσομαι.
[bookmark: _Hlk213679736]ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): Μας είπατε, επιφυλάσσεστε. Ωραία, έχουμε δύο και στη Νέα Δημοκρατία, θετικά, ξέρω. Τον λόγο έχει τώρα, ο κ. Νικόλαος Παπαναστάσης,  Ειδικός Αγορητής  της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ».
ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Ευχαριστώ, κύριε Πρόεδρε. Τις προηγούμενες μέρες, ολοκληρώθηκε το 6ο Διατλαντικό Συνέδριο Ενεργειακής Συνεργασίας, που έγινε εδώ πέρα, στην Ελλάδα.
 Στις εργασίες του,  είδαμε να ξεδιπλώνεται ο σχεδιασμός των Ηνωμένων Πολιτειών της Αμερικής και της Ευρωπαϊκής Ένωσης, για την πλήρη αντικατάσταση της ρωσικής ενέργειας στην Ευρώπη, με το πανάκριβο αμερικανικό υγροποιημένο φυσικό αέριο το  LNG. Είδαμε, τη Νοτιοανατολική Ευρώπη, να μετατρέπεται σε αυτοκινητόδρομο μεταφοράς ενέργειας προς την Κεντρική Ευρώπη και την Ουκρανία, με πύλη εισόδου την Ελλάδα. 
Το Συνέδριο αυτό, αποκάλυψε επίσης, με ξεκάθαρο τρόπο τη στρατηγική των Ηνωμένων Πολιτειών της Αμερικής, πίσω από την επίκληση της ενεργειακής ασφάλειας, να κρύβει περίτεχνα τη δημιουργία νέας ενεργειακής εξάρτησης της Ευρώπης, από τις ΗΠΑ. Αυτή η αντικατάσταση της ρωσικής ενέργειας από αντίστοιχη αμερικάνικη μετατρέπει την Ελλάδα, σε πύλη πανάκριβου Αμερικανικού LNG, που θα επιβαρύνει ακόμη περισσότερο τον λαό μας, που βιώνει την ακρίβεια και την ενεργειακή φτώχεια, αλλά και τους άλλους λαούς που αντιμετωπίζουν τις βαριές συνέπειες των ανταγωνισμών και της εμπλοκής των Ευρωπαϊκών κυβερνήσεων, στον ιμπεριαλιστικό πόλεμο της Ουκρανίας, με ανυπολόγιστους  φυσικά κινδύνους. Οι Αμερικάνικοι σχεδιασμοί για ενεργειακή κυριαρχία και η ελληνική εμπλοκή σε αυτούς, είναι άμεσα συνδεδεμένη με την πολεμική προετοιμασία, βάζοντας τη χώρα μας όλο και πιο βαθιά στο λυσσαλέο ανταγωνισμό ανάμεσα στα αντίπαλα ιμπεριαλιστικά κέντρα και αυτό, για να κερδίσει η ελληνική αστική τάξη, μεγαλύτερο μερτικό.
 Παράλληλα, με την εμπλοκή της χώρας στα ενεργειακά σχέδια των αμερικανοανατοοϊκών προχωρά και η αναβάθμιση των στρατιωτικών υποδομών - εξοπλισμών και αποστολών, εκτός συνόρων. Βλέπετε, οι μπίζνες και η πολεμική προπαρασκευή ως αναγκαίο συμπλήρωμα, πάνε δίπλα δίπλα. Πηγές του Υπουργείου Άμυνας επιβεβαιώνουν ότι οι Ηνωμένες Πολιτείες της Αμερικής, συνεχίζουν πάντα, να πιέζουν για παροχή πολεμικού υλικού στο καθεστώς του Κιέβου, κυρίως για μετακίνηση και στην Ουκρανία, τμήματος του αντιπυραυλικού συστήματος Patriot. Χρησιμοποιώντας μάλιστα, ως προηγούμενο το γεγονός, ότι ήδη η ελληνική αστική τάξη, έχει μετακινήσει αντίστοιχο στη Σαουδική Αραβία, εδώ και πολλά χρόνια. 
Επιβεβαιώνεται, με όλες αυτές τις κινήσεις ότι η εμπλοκή της χώρας, βαθαίνει όλο και περισσότερο με δεδομένη και την πρεμούρα της ελληνικής αστικής τάξης, να αναλάβει αποστολές όπου γης σε αυτές τις συνθήκες κλιμάκωσης του ιμπεριαλιστικού πολέμου στην Ουκρανία, ενίσχυσης των πολεμικών σχεδίων του ΝΑΤΟ, των ΗΠΑ και της Ευρωπαϊκής Ένωσης και χρησιμοποίησης νέων οπλικών συστημάτων μαζικής καταστροφής, με μεγάλους κινδύνους για τους λαούς. Διαδοχικά δημοσιεύματα αναφέρουν, ότι η Ελληνική Κυβέρνηση, προετοιμάζει επίσκεψη του Προέδρου της Ουκρανίας Ζελένσκι,  και στην Αθήνα. 







Το «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κατέθεσε και σχετική ερώτηση προς τους Υπουργούς Εξωτερικών και Άμυνας. Το πρόβλημα, είναι πραγματικά πολύ σοβαρό και η Κυβέρνηση της Νέας Δημοκρατίας δεν έχει καμία μα καμία εξουσιοδότηση να σύρει ακόμη πιο βαθιά τον λαό στη δίνη του ιμπεριαλιστικού πολέμου. Είναι εκτεθειμένη και πρέπει να ενημερώσει τώρα το λαό για την επίσκεψη ZELENSKI και το λόγο που αυτή γίνεται και να απαντήσει άμεσα στα αμείλικτα ερωτήματα που αυτή γεννά.
Σχετικά τώρα με το (MoU) το Σύμφωνο για το οποίο καλούμαστε να κυρώσουμε σήμερα για τα συστήματα Επίγειας Αεράμυνας, εγώ έχω συντμήση το τίτλο, γιατί αυτό που αναφέρει μέσα το κείμενο ανάθεμα και καταλαβαίνει κανένας τι λέει να μην τον διαβάσω. «Ανάπτυξη κάποιων Εννοιών Σπονδυλωτής Επίγειας Αεράμυνας» και κάποιες άλλες λέξεις «ατάκτως ειρημένες» μέσα και εντός παρενθέσεως. 
Άρα λοιπόν, μιλάμε σήμερα για ένα Σύστημα Επίγειας Αεράμυνας ας το πούμε και «Σπονδυλωτό». Με βάση το σκοπό υλοποίησης αυτού του μνημονίου όπως περιγράφεται στο κείμενο που έχει κατατεθεί, εκφράζεται η πρόθεση υλοποίησης κάποιων γενικόλογα προτάσεων, για την ανάπτυξη, παραγωγή και εφαρμογή κάποιου συστήματος «Σπονδυλωτής Επίγειας Αεράμυνας». 
Δηλαδή, ενός αντιπυραυλικού συστήματος, το οποίο αυτό σύστημα η «Σπονδυλικωτητά» του αν το λέω σωστά, είναι για μικρές αποστάσεις, για μεσαίες αποστάσεις και για πολύ μεγάλες αποστάσεις. Ήδη, το έχει παρουσιάσει στο παρελθόν αρκετές φορές ο Υπουργός Εθνικής Άμυνας, μάλιστα με σημείο αναφοράς, το αντίστοιχο ισραηλινό και σκοπός του είναι να αντιμετωπίσει πυραύλους, βλήματα όλμων και άλλα εκτοξευόμενα αντικείμενα, τα οποία θα περιπλανώνται. Όμως θα πρέπει λίγο να το χαλαρώσουμε. 
Η Κυβέρνηση αυτές τις προτάσεις με ευρωνωσιακή αφετηρία, τις έχει ξανά παρουσιάσει, από τον κύριο Υπουργό εδώ πέρα στη Βουλή. Για παράδειγμα, τον Οκτώβρη του 2022, η Γερμανία ανακοίνωσε την πρωτοβουλία Ευρωπαϊκής Αεροπορικής Ασπίδας με το βλέμμα στην αντιπαράθεση με τη Ρωσία και 15 χώρες υπέγραψαν μνημόνιο κατανόησης, για τη δημιουργία αυτού του Ευρωπαϊκού Συστήματος Αεράμυνας. Το Φλεβάρη του 2024 εντάχθηκε και η Τουρκία και η Ελλάδα, αυξάνοντας σε 21 το συνολικό αριθμό.
Τι σχέση έχει αυτή η πρόταση, με αυτή που συζητάμε σήμερα;
Έχει ή δεν έχει;
Μιλάμε για το ίδιο πράγμα;
Το ένα είναι από την Ευρωπαϊκή Ένωση και το άλλο από το ΝΑΤΟ;  Ας απαντήσει η Κυβέρνηση, διότι την απάντηση την ξέρουμε. Διότι, ένα και το αυτό είναι, απλά διαφέρουν οι πιέσεις των μονοπωλίων της Πολεμικής Βιομηχανίας που θέλουν να αναλάβουν αυτό το έργο και παρουσιάζεται με διάφορες εκφάνσεις.
Όμως, εδώ αποκαλύπτεται για άλλη μια φορά η προσπάθεια της Κυβέρνησης να
παραπλανήσει τον ελληνικό λαό για τους πραγματικούς σκοπούς αυτών των συμφωνιών που έρχονται για κύρωση στη Βουλή, έχοντας βέβαια και τη συνδρομή και των άλλων κομμάτων που στηρίζουν την ευρωατλαντική κατεύθυνση της ελληνικής κυβερνητικής πολιτικής. 
Μία κουβέντα και κριτική στην τοποθέτηση του ΣΥ.ΡΙΖ.Α. Ο αγαπητός συνάδελφος το ότι μπήκε άρθρο-άρθρο απαντώντας σε άρθρο-άρθρο πραγματικά ήταν κατά την άποψή μας, ένας πάρα πολύ ωραίος τρόπος απαντώντας στα άρθρα, ώστε να αποφύγει την τοποθέτησή του συνολικά στο νομοσχέδιο για ένα και απλό λόγο.
[bookmark: _Hlk213680962]Γιατί, συμφωνεί με αυτή τη λογική που το θέτει Νέα Δημοκρατία. Όπως επίσης να απαντήσω στον Εισηγητή της Νέας Δημοκρατίας, ο οποίος τοποθετήθηκε και χαρακτήρισε: «Διαφάνεια στις προμήθειες» μέσω του(NSPA). Δεν θέλω να πω ότι  είσαστε ανενημέρωτος, είσαστε πάρα πολύ ενημερωμένος. Όμως, με την τοποθέτησή σας καλύπτεται λένε το σκάνδαλο, το οποίο πλανάται αυτή τη στιγμή πάνω από τις Βρυξέλλες και σε όλα τα κράτη-μέλη της Ευρωπαϊκής Ένωσης για τις «ρεμούλες» στις οποίες είναι μπλεγμένο το (NSPA). Γι’ αυτό, έχει μιλήσει η Βελγική δικαιοσύνη και έχουν γίνει συλλήψεις. Επίσης, δεν πρέπει να ξεχνάμε ότι το (NSPA) για να καταλαβαίνει ο κόσμος που μας ακούει τι είναι, είναι ένας μηχανισμός ο οποίος κάνει διαγωνισμούς για λογαριασμό όλων των κρατών-μελών του ΝΑΤΟ. 



Αυτή τη στιγμή λοιπόν, διερευνάται η διαπιστωμένη πλέον ιστορία ότι οι υπάλληλοι του NSPI   έδιναν πληροφορίες σε πολεμικές βιομηχανίες, για το τι όπλα σχεδιάζεται να παραγγελθούν για να κάνουν τα κουμάντα τους  όσον αφορά τις προσφορές. Και είπα ότι δεν είναι σκάνδαλο, γιατί η  ρεμούλα  στον καπιταλισμό με τον χρηματισμό και με τις πολεμικές βιομηχανίες είναι νύχι κρέας με αυτό το σύστημα. Δεν μπορεί να μην υπάρξει ρεμούλα σε αυτό το σύστημα το οποίο βρισκόμαστε αυτή τη στιγμή. 
Και βέβαια, επανέρχομαι σε σχέση με το σύστημα το  αντιπυραυλικό που  έρχεται σήμερα η ελληνική κυβέρνηση και ψελλίζει παραπλανητικά  προς τον Έλληνα εργαζόμενο που θα χρηματοδοτήσει αυτό το σύστημα ότι η συμμετοχή της Ελλάδας, στην ανάπτυξη αυτού του καθαρά αντιπυραυλικού συστήματος γίνεται λέει για το εθνικό καλό. Ενώ στην πράξη είναι ξεκάθαρο και  αναφέρεται μέσα στην ίδια τη Σύμβαση ότι θα υπηρετήσει καθαρά τις επιδιώξεις του ΝΑΤΟ. Αλλά, θα υπηρετήσει και τα σχέδια της ελληνικής αστικής  τάξης και της πολιτικής της εμπλοκής στους ιμπεριαλιστικούς ανταγωνισμούς σε μια αδιέξοδη κούρσα εξοπλισμών με το τουρκικό κράτος σε βάρος των δύο λαών. Η στάση αυτή της κυβέρνησης, με τη σύμφωνη γνώμη του ΠΑΣΟΚ και του Σύριζα αποκαλύπτει για ακόμη μια φορά την ανενδοίαστη μετατροπή του ιδρώτα των εργαζομένων σε προσάναμα στην πολεμική προετοιμασία του ΝΑΤΟ. 
Όπως προανέφερα, δεν είναι η πρώτη φορά που εμφανίζονται σχέδια για κοινή αντιπυραυλική ασπίδα της Ευρωπαϊκής Ένωσης ή  του ΝΑΤΟ γιατί έχουν εμφανιστεί αρκετές φορές στο παρελθόν. Τώρα όμως φαίνεται πως επιταχύνονται με φόντο τον πολεμικό πυρετό  ΝΑΤΟ και Ευρωπαϊκής Ένωσης στον ανταγωνισμό με τη Ρωσία και την Κίνα. Η ελληνική κυβέρνηση, πορεύεται χωμένη  στη δίνη της εμπλοκής. Επιδιώκει, βασικούς ρόλους σε όλο το τόξο των ιμπεριαλιστικών επεμβάσεων από Ουκρανία μέχρι Μέση Ανατολή και αυτό βάζει σε τεράστιους κινδύνους το λαό. Η συνέχεια στην επόμενη. 
Ευχαριστώ πολύ κ. Πρόεδρε. 
ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): Δεν θέλω να σας δυσκολέψω αλλά δεν κατάλαβα ποιος είναι το θύμα και  ποιος ο θύτης στον ιμπεριαλιστικό πόλεμο της Ουκρανίας, αλλά αυτά ίσως να έχουμε την ευκαιρία να τα λύσουμε κάποια άλλη στιγμή.
 ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):  Ο λαός της Ρωσίας  και ο λαός της Ουκρανίας  πάρα πολύ απλό. ( Ομιλία εκτός μικροφώνου) 
ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):  Άρα, είναι θύτης και ο Ζελένσκι. Και θύτες ιμπεριαλιστές ποιοι είναι;
Τον λόγο έχει ο κ. Ρούντας.
ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»): Ευχαριστώ πάρα πολύ και Πρόεδρε, επειδή πρέπει να πάω στην εξεταστική του ΟΠΕΚΕΠΕ αν επιτρέπεται να προηγηθώ και  να πω απλά ότι επιφυλασσόμαστε και θα τοποθετούμε στην Ολομέλεια αναλυτικά. Ευχαριστώ πάρα πολύ. 
ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):  Τον λόγο έχει ο κύριος Φωτόπουλος. 
ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ»): Να πω ότι λυπάμαι που  δεν είναι ο κύριος Υπουργός εδώ και αυτό δεν αποτελεί μομφή για τον κύριο Δαβάκη. Λυπάμαι, γιατί θα ήθελα να ακούσει αυτό το οποίο έχω να πω διότι  έκανε ένα απρεπές προσβλητικό σχόλιο ο κύριος Δένδιας προχθές για τους στρατιωτικούς οι οποίοι παραιτούνται . Αν το άκουσα καλά και το διάβασα καλά, είπε ότι δεν έχουν αίσθημα εθνικής αποστολής και  καλό είναι να αποφεύγονται τέτοιου είδους δηλώσεις για τους άντρες και τις γυναίκες των Ενόπλων Δυνάμεων. Αυτοί που παραιτούνται δεν παραιτούνται  γιατί ξαφνικά ξύπνησαν  ένα πρωί. Είτε οι συνθήκες διαβίωσης γι αυτούς και τις οικογένειές τους δεν είναι αυτές οι  οποίες τους επιτρέπουν να ζουν αξιοπρεπώς, είτε η ανασφάλεια με βάση αυτά τα οποία έχει εξαγγείλει το Υπουργείο Εθνικής Άμυνας για το σώμα υπαξιωματικών είναι τέτοιο που τους οδηγεί στην παραίτηση. Λοιπόν, καλούμαστε σήμερα να συζητήσουμε για την «Κύρωση ενός Μνημονίου» που παρουσιάζεται ως πρωτοβουλία διεθνούς αμυντικής συνεργασίας, αλλά στην ουσία αποτελεί δέσμευση οικονομικών και τεχνολογικών πόρων της Ελλάδας, σε ένα πρόγραμμα που δεν εξασφαλίζει απτό όφελος για τη χώρα μας σύμφωνα με αυτά τα οποία στο λίγο χρόνο και με τα λίγα στοιχεία τα οποία έχουμε στη διάθεσή μας έχουμε λάβει γνώση. Το Μνημόνιο αυτό που εντάσσεται στο πλαίσιο του ΝΑΤΟ και του Οργανισμού Υποστήριξης και Προμηθειών του ΝΑΤΟ  το (NSPA) μετατρέπει την Ελλάδα από εθνικό στρατηγικό παράγοντα σε οικονομικό συνεισφορέα ενός σχεδίου που ελέγχεται εξ ολοκλήρου από υπερεθνικούς οργανισμούς.
 Παράλληλα, εγείρει σοβαρά ζητήματα και ερωτήματα τόσο ως προς την ουσία του, ως προς το οικονομικό του αποτύπωμα. 
Καταρχάς, σύμφωνα με τα επίσημα στοιχεία της συμμετοχής της χώρας μας, συνεπάγεται δαπάνες 720 χιλιάδων ευρώ περίπου για το τρέχον οικονομικό έτος και 577.000 ευρώ ετησίως, για καθένα από τα έτη 2026 και 2027. Δηλαδή, ένα σύνολο άνω του  1,8εκατομμυρίου ευρώ, ποσό το οποίο μπορεί να αυξηθεί αν υπάρξουν μεταβολές ή τροποποιήσεις.
 Τα ποσά, από ότι διαβάσαμε, αυτά θα καλυφθούν εξ ολοκλήρου από τον προϋπολογισμό του Υπουργείου Εθνικής Άμυνας.



Κύριε Υπουργέ, με δεδομένο, ότι οι Ελληνικές Ένοπλες Δυνάμεις αντιμετωπίζουν καθημερινές ανάγκες, σε εξοπλισμό, υποδομές, συντήρηση και προσωπικό, ποιο είναι το ουσιαστικό αντάλλαγμα της χώρας μας από τη συμμετοχή σε αυτό το στάδιο ανάπτυξης εννοιών; Αν μπορείτε να μας εγγυηθείτε, ότι αυτά τα χρήματα δεν θα χαθούν σε μελέτες, αναλύσεις και συσκέψεις, χωρίς πρακτικό αποτέλεσμα για την ελληνική άμυνα. 
Στο άρθρο 5 του Μνημονίου, προβλέπεται ίση οικονομική εισφορά όλων των κρατών, ωστόσο, δεν προβλέπεται αντίστοιχα και ίση επιστροφή οφέλους. Ποιο είναι το τμήμα αυτής της δαπάνης το οποίο θα διοχετευτεί στην Ελληνική Αμυντική Βιομηχανία, αν υπάρχει πρόβλεψη, αν υπάρχει οποιαδήποτε πρόβλεψη ουσιαστικά για συμμετοχή ελληνικών εταιρειών, τεχνικών ή ερευνητικών φορέων, ή μιλάμε για ένα πρόγραμμα που η Ελλάδα απλά θα συνεισφέρει, αλλά δεν θα πάρει επί της ουσίας τίποτα; 
Στο άρθρο 4, η διοίκηση και ο συντονισμός του Προγράμματος περνούν εξ ολοκλήρου στον Οργανισμό Υποστήριξης και Προμηθειών του ΝΑΤΟ. Ρωτάμε ευθέως, υπάρχει μηχανισμός ελέγχου, που να εξασφαλίζει, ότι η ελληνική φωνή δεν θα χαθεί μέσα σε μια πολυεθνική γραφειοκρατία; Ποιος θα έχει την τελική λέξη στις αποφάσεις που αφορούν τις επιχειρησιακές ανάγκες και τις τεχνολογικές προδιαγραφές; 
Στο άρθρο 9, επισημαίνεται, ότι ανταλλάσσονται πληροφορίες με διαβάθμιση έως ΝΑΤΟ απόρρητο. Τι μέτρα λαμβάνονται ώστε να προστατευτούν εθνικά ευαίσθητες πληροφορίες σε αυτή την περίπτωση; Μπορείτε να διαβεβαιώσετε, ότι έχουμε πάρει όλα τα αναγκαία μέτρα για να μην υπάρξουν ευαίσθητες πληροφορίες οι οποίες θα διοχετευτούν εκεί που δεν πρέπει; 
Στο άρθρο 13, γίνεται λόγος για κατοχύρωση εφευρέσεων και πνευματικών δικαιωμάτων. Εφόσον η Ελλάδα καταβάλλει πλήρη οικονομική συνεισφορά, θα έχει μερίδιο στην τεχνογνωσία που θα παραχθεί, ή θα καταλήξουμε να πληρώνουμε για να αποκτήσουν άλλοι την πατέντα και τα δικαιώματα εκμετάλλευσης; 
Τέλος, στο άρθρο 18, η διάρκεια του Μνημονίου φτάνει έως την 31η  Μαρτίου 2028 με δυνατότητα παράτασης. Υπάρχει σαφές χρονοδιάγραμμα παραδοτέων; Ποιος θα αξιολογεί τη πρόοδο και με ποια κριτήρια θα διαπιστώνεται αν η συμμετοχή μας στο πρόγραμμα εξυπηρετεί το εθνικό και δημόσιο συμφέρον; Κανείς νομίζω σε αυτή την αίθουσα δεν διαφωνεί, ότι η αεράμυνα είναι κρίσιμος τομέας, το αντίθετο, η Ελλάδα είναι μία από τις χώρες οι οποίες έχει επενδύσει στην αεράμυνά της. 
Πιο χαρακτηριστικό παράδειγμα είναι η αποστολή συστήματος PATRIOT στη Σαουδική Αραβία, που σημαίνει, ότι τέτοια κρίσιμα στοιχεία είναι και σπάνια, γιατί μια χώρα όπως η Σαουδική Αραβία, με τον πακτωλό χρημάτων που διαθέτει, είχε την ανάγκη από μια χώρα «μικρή», αλλά ισχυρή στρατιωτικά, να της στείλει μια συστοιχία PATRIOT.  Αυτό αποδεικνύει το πόσο σπάνια και το πόσο δύσκολο είναι να βρει κάποιος οπλικά συστήματα, βγαίνοντας απλά με χρήματα στη διεθνή αγορά. Όμως, η συνεργασία και οποιαδήποτε συνεργασία, πρέπει να έχει όρους εθνικού συμφέροντος μεταφοράς τεχνογνωσίας, ενίσχυσης της ελληνικής αμυντικής βιομηχανίας και σεβασμού της εθνικής κυριαρχίας. Το να συνεργαζόμαστε με συμμάχους είναι θεμιτό και αναγκαίο, το να δεσμεύουμε, όμως, πόρους, να περιορίζουμε την εθνική μας κυριαρχία στη λήψη αποφάσεων και να πληρώνουμε για έργα αμφίβολης ανταποδοτικότητας, είναι ένα άλλο πράγμα. Ο ελληνικός λαός και η εθνική αντιπροσωπεία δικαιούται να γνωρίζει τι κερδίζει η Ελλάδα από αυτό το Πρόγραμμα, ποιο είναι το εθνικό όφελος από μια δαπάνη περίπου 1,8 εκατομμυρίων ευρώ και ποιος θα λογοδοτήσει αν μετά από 4 χρόνια διαπιστωθεί ότι πληρώσαμε χωρίς αντίκρισμα. 
Σας ευχαριστώ, κύριε Πρόεδρε. 
Κύριε Πρόεδρε, επειδή δεν θα μείνω μέχρι το τέλος, να δηλώσω από τώρα, ότι επιφυλασσόμαστε για την Ολομέλεια. 
ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): Το λόγο έχει ο κ. Καζαμίας. 



[bookmark: _Hlk213336145]   	ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ ΖΩΗ ΚΩΝΣΤΑΝΤΟΠΟΥΛΟΥ»): Ευχαριστώ πολύ, κύριε Πρόεδρε. Η Διεθνής Σύμβαση που έχουμε μπροστά μας, είναι ένα Μνημόνιο Κατανόησης ανάμεσα σε 10 κράτη-μέλη του ΝΑΤΟ, εκ των οποίων ένα είναι η χώρα μας και ο σκοπός αυτού του σχεδίου νόμου είναι να δώσει τη δυνατότητα σε αυτές τις 10 χώρες να συνεργαστούν σε ένα προπαρασκευαστικό επίπεδο για το σχεδιασμό της λεγόμενης σπονδυλικής επίγειας αεράμυνας, γνωστή με την ακρωνυμία GBAD. Τι σημαίνει σπονδυλωτή επίγεια αεράμυνα; Πρόκειται για ένα σύστημα συντονισμένο, κυρίως για την αντιμετώπιση αυτού που το ΝΑΤΟ αποκαλεί πολύ σύντομο, αλλά και μέσου βεληνεκούς απειλών στην ασφάλειά του, μέσα από πολλαπλά συστήματα άμυνας τα οποία συνδέονται μεταξύ τους. 
Κυρίως υπάρχει σε ένα τέτοιο σπονδυλωτό σύστημα συμμετοχή από ραντάρ, υπάρχει συμμετοχή από πληροφοριακά συστήματα τα οποία μπορούν να δημιουργήσουν συμφόρηση στα συστήματα των επιτιθέμενων αεροπλάνων, υπάρχει μετά μια παρεμβολή του πυροβολικού και υπάρχει το αντιπυραυλικό σύστημα. Το σπονδυλωτό σύστημα, με άλλα λόγια, προβλέπετε ο σχεδιασμός του μέσα από αυτή τη Συμφωνία Συνεργασίας στο επίπεδο του σχεδιασμού, είναι ένα σύστημα το οποίο ολοκληρώνει όλα αυτά τα συστήματα, ούτως ώστε είναι ένα σχέδιο που ολοκληρώνει αυτά τα συστήματα, ούτως ώστε να υπάρχει, αν θέλετε, πιο αποτελεσματική και σύγχρονη αεράμυνα στα κράτη-μέλη που συμμετέχουν σε αυτό. 
Το πρόβλημα που εντοπίζουμε καταρχήν με το συγκεκριμένο Μνημόνιο Συνεργασίας, είναι, ότι έρχεται στη Βουλή αρκετά εκπρόθεσμα. Πρόκειται για ένα πενταετές σχέδιο Συνεργασίας, θα έπρεπε αυτό να είχε ξεκινήσει και περάσει το πρώτο στάδιο, αλλά και το δεύτερο στάδιο, η πραγματικότητα είναι, ότι το έχει κάνει από το 2023 και 2024 και αναμένεται να ολοκληρωθεί το Μάρτιο του 2028. Το Μνημόνιο αυτό ανάμεσα στα 10 κράτη-μέλη, δείχνει, ότι μετά από ένα αρχικό διάστημα 9 μηνών, έρχεται η φάση του σχεδιασμού από ένα διάστημα 12 μηνών, έρχεται η επόμενη φάση, που είναι η παράδοση της μελέτης συναρμολογησιμότητας, έτσι αποκαλείται, για το πώς θα ολοκληρωθούν αυτά τα συστήματα ανάμεσα στις συνεργαζόμενες χώρες. Βρισκόμαστε, δηλαδή, περίπου 2,5 χρόνια μετά που ξεκίνησε αυτή η Συμφωνία ανάμεσα στα 10 κράτη-μέλη. 
Το πρώτο ερώτημα που θέτω στον κ. Υφυπουργό είναι, τελικά έχουμε και εδώ άλλη μια περίπτωση όπου έρχεται προς Κύρωση στη Βουλή μία Διεθνής Σύμβαση η οποία ήδη υλοποιείται για 2,5 χρόνια; Γιατί αυτό, όπως γνωρίζουμε, είναι δυστυχώς μία αρκετά κοινή πρακτική πλέον τα τελευταία χρόνια, ιδίως όσον αφορά τα νομοσχέδια και τις Διεθνείς Συμβάσεις που μας έρχονται από το Υπουργείο Άμυνας και Εξωτερικών. Ο ίδιος ο Υφυπουργός έχει καταγγείλει αυτή τη πρακτική, παρά το γεγονός, ότι προέρχεται από το Υπουργείο του, θεωρεί, ότι αυτό αντιβαίνει τα σχετικά άρθρα του Συντάγματος, είναι Αντισυνταγματικό και είναι θεσμικά ιδιαιτέρως προβληματικό, οπότε η ερώτησή μας είναι, πράγματι υλοποιείται, αυτός ο σχεδιασμός, κατά το ήμισυ τουλάχιστον γιατί είναι η χρονική στιγμή στην οποία βρισκόμαστε τώρα, ή είναι κάτι το οποίο δεν έχει αρχίσει; Απ’ όσο γνωρίζουμε, υλοποιείται ήδη και αυτό είναι ένα πρόβλημα. 
Το δεύτερο ζήτημα αφορά τα 10 κράτη-μέλη. Το ΝΑΤΟ έχει πολύ περισσότερα από 10 κράτη-μέλη. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Έχουμε θέσει ως όρο την ψήφιση από τη Βουλή. 

 ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Το καταλαβαίνω ότι είναι όρος, η ερώτησή μας είναι κατά πόσο υλοποιείται στο μεταξύ αυτό. Η απάντηση είναι όχι, δεν έχει συμμετάσχει η Ελλάδα στο σχεδιασμό;


ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Αυτή τη στιγμή όχι.
Συμμετέχουμε σε αυτή τη διαδικασία αλλά δεν έχουμε καταβάλει οικονομικά ποσά στο 1,8 που ειπώθηκε προηγουμένως.
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): Μάλιστα. Δηλαδή υπάρχει μία συμμετοχή εν μέρει.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Εν μέρει διότι έχουμε εξαρτήσει την Κύρωση… 
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): Την απόφαση.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): ..από αυτό που κάνουμε τώρα.
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): Ναι.
 Αλλά ταυτόχρονα έχουμε Έλληνα αντιπρόσωπο ο οποίος πηγαίνει και συζητά και έχουμε επίσης ομάδες οι οποίες συνεργάζονται στο επίπεδο του σχεδιασμού φαντάζομαι;
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Aπολύτως.
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): Μάλιστα.
Oπότε αυτό είναι αρκετά ενδεικτικό. Έχουμε μια μερική εκτίμηση.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Είναι η παθογένεια που πολλές φορές έχουμε συζητήσει σε αυτή την αίθουσα σχετικά με την αργοπορία κυρώσεων των συμβάσεων αυτών.
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): Μάλιστα.
 Αυτό διευκρινίζει το ζήτημα, είναι μια παθογένεια, το είπε και τώρα ο κ. Υφυπουργός.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Την οποία προσπαθούμε και με αυτές τις δύο που φέρνουμε τώρα, να εξαλείψουμε, να θεραπεύσουμε, να εξαφανίσουμε.
ΑΛΕΞΑΝΔΡΟΣ ΚΑΖΑΜΙΑΣ(Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): Και όπως έχετε πει και στο παρελθόν υπάρχουν και πολλές άλλες τέτοιες συμβάσεις όχι μόνο του Υπουργείου Εθνικής Άμυνας αλλά και άλλων Υπουργείων. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):Ναι, είχα αναφέρει και αριθμό του Υπουργείου Εθνικής Άμυνας.
 ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): Σαράντα αν θυμάμαι καλά;
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):Περισσότερες.
 ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): Περισσότερες, μάλιστα.
 Εδώ βρισκόμαστε λοιπόν.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Σαράντα τρεις μου λέει ο συνεργάτης μου.
ΑΛΕΞΑΝΔΡΟΣ ΚΑΖΑΜΙΑΣ(Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): Σαράντα τρεις, μάλιστα. Αυτό δεν είναι ευχάριστο βεβαίως. Ναι, και θα έχουμε παρόμοιες συζητήσεις και στο μέλλον. Εμείς κάθε φορά θα το θέτουμε.
 Για να προχωρήσω περισσότερο κύριε Πρόεδρε. Το μνημόνιο αυτό και η συνεργασία αφορά 10 κράτη μέλη του ΝΑΤΟ. Δεν είναι ούτε καν τα μισά κράτη μέλη της Συμμαχίας. Αυτό θα πρέπει να μας προβληματίσει και να σκεφτούμε γιατί τα περισσότερα κράτη μέλη της Συμμαχίας δεν συμμετέχουν σε έναν τέτοιο σχεδιασμό;
 Η άμεση άποψη, το συμπέρασμα που προκύπτει από κάτι τέτοιο, είναι ότι για κάποια κράτη μέλη της Συμμαχίας αυτό δεν θεωρείται τόσο ουσιαστικό όπως παρουσιάζεται από την Αιτιολογική Έκθεση της Διεθνούς Σύμβασης που συνοδεύει τη Διεθνή Σύμβαση και νομίζουμε και εμείς ότι η μη συμμετοχή άλλων κρατών μελών σημαίνει ένα από δύο πράγματα. Είτε ότι δεν θεωρούν έναν τέτοιο σχεδιασμό ιδιαιτέρως σημαντικό για αυτά και θα πρέπει να αναρωτηθούμε γιατί, είτε πρόκειται να συμμετάσχουν αργότερα στο πρόγραμμα ή αναμένουν να συμμετάσχουν αργότερα στο πρόγραμμα ή να αγοράσουν κάποια από τα αποτελέσματα, τα παράγωγα αυτού του σχεδιασμού, οικονομικά, διότι υπάρχουν άρθρα, τα οποία προβλέπουν και την αγορά πληροφοριών, αλλά και την καθυστερημένη συμμετοχή άλλων κρατών μελών της συμμαχίας σε αυτόν τον κοινό σχεδιασμό. 
Όσον αφορά τώρα την πώληση πληροφοριών εδώ μας ανησυχεί ένα συγκεκριμένο ζήτημα που αφορά το άρθρο 14.4 συγκεκριμένα. Υπάρχει εδώ μια ρήτρα που λέει ότι είναι δυνατό να πωληθούν πληροφορίες σε Τρίτα Κράτη. Υπάρχουν όροι που περιορίζουν τις πωλήσεις αυτές, αλλά οι όροι αυτοί δεν είναι σαφείς. Στο άρθρο 14.4 λέει ότι η πώληση αυτή θα μπορεί να γίνει αναφορικά με ένα κράτος μέλος από τον συμμετέχοντα. Δηλαδή δεν πρέπει απαραίτητα να συμφωνήσουν όλοι, αν περιλαμβάνει πληροφορίες που έχουν παραχθεί μόνο από το συμμετέχοντα.
 Π.χ. αν η Βρετανία, η οποία ενέκρινε την πώληση σημαντικών EUROFIGHTER μαχητικών αεροπλάνων στην Τουρκία προσφάτως παρά το γεγονός ότι είναι σύμμαχός μας και αυτά τα  EUROFIGHTER δυστυχώς θα μπορούν να χρησιμοποιηθούν και ενάντια στη Χώρα μας. Αν η Βρετανία η οποία συμμετέχει σε αυτή την «σύμπραξη» αποφασίσει να πουλήσει πληροφορίες στην Τουρκία μπορεί να το κάνει αν αποδείξει ότι αυτές οι πληροφορίες ήταν δικές της και δεν είναι κοινές. Έτσι λέει. Το πώς θα αποδειχτεί αυτό όμως είναι ιδιαιτέρως προβληματικό και τρομερά δύσκολο στην πράξη. Δεν υπάρχει δηλαδή μια ασφαλιστική δικλείδα, γιατί; Γιατί πάρα πολλές από τις πληροφορίες του σχεδιασμού που προβλέπει αυτό το νομοσχέδιο για την εναρμόνιση της αεράμυνας και των σταδίων αεράμυνας θα είναι κοινά και απαιτεί ιδιαίτερη, αν θέλετε, διαδικασία που είναι ενδεχομένως πάρα πολύ δύσκολη. Το να έρθει ένα κράτος μέλος και να πει «αυτά δεν θα πωληθούν, επειδή δεν είναι κοινές πληροφορίες».
 Κλείνω κύριε Πρόεδρε επειδή είχα και τις δύο τρεις χρήσιμες κατά τ’ άλλα παρεμβάσεις του κυρίου Υφυπουργού. 
Επιτρέψτε μου συνεπώς να ολοκληρώσω με ένα ακόμη σημείο. Οι στόχοι τώρα. Λέγεται ότι οι στόχοι αυτού του μνημονίου συνεργασίας είναι και εθνικοί και νατοϊκοί. Εμείς δεν μπορούμε να δούμε που είναι ιδιαιτέρως εθνικοί οι στόχοι αυτοί; Eίναι κατά βάση νατοϊκοί και ο κίνδυνος αυτός, αλλά και η δυνατότητα να συμμετάσχουν μελλοντικά άλλα κράτη μέλη της Συμμαχίας στη σύμπραξη ενδεχομένως και η Τουρκία.
 Βεβαίως υπάρχει η δυνατότητα άσκησης βέτο από την πλευρά της Ελλάδας ενάντια σε κάτι τέτοιο, αλλά αν υπάρχουν ισχυρές πιέσεις και δεδομένου ότι αυτά τα συστήματα οργανώθηκαν από το ΝΑΤΟ με το νου στον πόλεμο της Ουκρανίας και στην αντιμετώπιση μιας ρωσικής επίθεσης, είναι ενδεχόμενο οι πιέσεις που θα ασκηθούν πάνω στη Χώρα μας για τη μελλοντική συμμετοχή της Τουρκίας σε μία τέτοια σύμπραξη να είναι πολύ ισχυρές και αυτό τελικά να επιτρέψει στην Τουρκία να έρθει σε ένα κατοπινό στάδιο, να επωφεληθεί από τα αποτελέσματα αυτής της συνεργασίας και κατά συνέπεια να χρησιμοποιήσει αυτές τις πληροφορίες και ενάντια στη Χώρα μας. 


Επομένως, θεωρούμε ότι δεν υπάρχουν αρκετές εγγυήσεις εδώ που να προστατεύουν τα εθνικά συμφέροντα από μία μελλοντική χρήση ή συμμετοχή της Τουρκίας στον σχεδιασμό αυτών. Γι’ αυτούς τους λόγους έχουμε έντονη επιφύλαξη για την χρησιμότητα αυτού του μνημονίου και για το κατά πόσο αυτό εξυπηρετεί τα εθνικά συμφέροντα. 
Κύριε Πρόεδρε, επειδή θα φύγω τώρα για διαδικαστικούς λόγους θα επιφυλαχθούμε για την Ολομέλεια, αλλά καταρχήν έχουμε σοβαρές επιφυλάξεις για πολλά σημεία της σύμβασης. 
Ευχαριστώ. 
ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): Εμείς ευχαριστούμε και το λόγο τώρα έχει, με καθυστέρηση βέβαια, η Ειδική Αγορήτρια της Κ.Ο. «Νέα Αριστερά», κυρία Θεοπίστη Πέρκα. 
ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «Νέα Αριστερά»): Ευχαριστώ κύριε Πρόεδρε. 
Να διαμαρτυρηθούμε και εμείς για το γρήγορο, δεν είχαμε το χρόνο δηλαδή να δούμε τις συμβάσεις. Αυτό καλό είναι να αποφεύγεται. Βέβαια, το έχουμε συνηθίσει για να λέμε την αλήθεια Παρασκευή βράδυ νομοσχέδιο, Δευτέρα Επιτροπή. 
Σε κάθε περίπτωση με αυτά τα δύο σχέδια νόμου του Υπουργείου Εθνικής Άμυνας η Κυβέρνηση εισηγείται την κύρωση δύο συμφωνιών η μία με πολυμερή χαρακτήρα και η άλλη με διμερή. Συγκεκριμένα, το Υπουργείο Εθνικής Άμυνας εισηγείται την κύρωση μνημονίου κατανόησης που έχει ήδη υπογραφεί μέσα στο πλαίσιο νατοϊκών σχεδιασμών από τα αντίστοιχα Υπουργεία ή τους Υπουργούς Άμυνας της Δανίας, της Γερμανίας, της Ελλάδας, της Ουγγαρίας, της Ιταλίας, των Κάτω Χωρών, της Νορβηγίας, της Σλοβενίας, της Ισπανίας, του Ηνωμένου Βασιλείου και της Βόρειας Ιρλανδίας. Το αντικείμενο του μνημονίου κατανόησης αναφέρεται ότι είναι η παράδοση της ιδέας ενέργειας -ο όρος εμένα λίγο με ξενίζει- για την πιθανή απόκτηση και χρήση στο πεδίο ενός σταδίου ανάπτυξης εννοιών σπονδυλωτής επίγειας αεράμυνας με συγκεκριμένο τίτλο «Μνημόνιο κατανόησης σταδίου ανάπτυξης εννοιών σπονδυλωτής επίγειας αεράμυνας».
Η πρώτη παρατήρηση, που οφείλουμε να κάνουμε, είναι ότι και τα δύο κείμενα και κυρίως το πρώτο χαρακτηρίζονται από μάλλον ηθελημένη ασάφεια, η οποία επιδεινώνεται από μία άνευ προηγουμένου ανεπαρκή διατύπωση ιδιότυπης έμπνευσης της νατοϊκής γραφειοκρατίας. Κανονικά αυτά τα δύο σχέδια νόμου ή θα έπρεπε να έχουν εισηγητικές εκθέσεις που δεν έχουν ή θα έπρεπε να είχαν εισαχθεί προηγουμένως προς ενημέρωση των κομμάτων στην Επιτροπή Εξοπλιστικών Προγραμμάτων και Συμβάσεων. 
Παρόλα αυτά επισημαίνουμε σε ότι αφορά το πρώτο -το πολυμερές μνημόνιο κατανόησης που συζητάμε- πως είναι φανερό ότι πρόκειται για ένα νέο βήμα νατοϊκών χωρών στην εφαρμογή σχεδίου συντονισμένων εξοπλισμών και σχεδιασμού πολεμικών επιχειρήσεων. Ενώ το ΝΑΤΟ έχει βρεθεί ως γνωστόν το 1949 και τέτοιες πολυμερείς συμβάσεις με ανάλογο περιεχόμενο καταγράφονται το πολύ μέχρι το 1955 τώρα με συνυπογραφή στις 15 Φεβρουαρίου του 2023 ενεργοποιούνται σχέδια πολεμικής προετοιμασίας με το πρόσχημα της ασφάλειας εντός ΝΑΤΟ ή με την επιθυμία να συνεισφέρουν και να ενισχύσουν τη στάση αποτροπής και άμυνας του ΝΑΤΟ χωρίς καν να μπαίνουν στον κόπο να αναφέρουν από πού οι απειλές και ποιος είναι ο εχθρός. Θα μας πείτε γνωστά πράγματα αυτά με την εισβολή της Ρωσίας στην Ουκρανία. Όμως, δεν είναι δυνατόν μια ανεξάρτητη χώρα να δεσμεύεται με τόσο ισχυρούς όρους για τόσους ασαφείς και ανείπωτους στόχους. 
Τέλος, επισημαίνουμε ότι σε αυτό το μνημόνιο κατανόησης σε διάφορα κρίσιμα ζητήματα παρεισφρήει και η έννοια ορισμός τρίτα μέρη χωρίς καμία αποσαφήνιση για το ποια θα μπορούσε να είναι αυτά τα τρίτα μέρη ενώ το κόστος της ελληνικής συμμετοχής ορίζεται ως μέγιστο ποσό συνεισφοράς των 1.800.000 ευρώ για τα 3 χρόνια 2025, 2026, 2027 και ενώ προβλέπονται και άλλες δαπάνες που εξαρτώνται από τα πραγματικά περιστατικά. 
Αυτά προς το παρόν, θα επανέλθουμε στην Ολομέλεια -θα έρθει ο κύριος Δρίτσας που είναι και πιο ειδικός- ενόψει της οποίας βεβαίως σήμερα δηλώνουμε επιφύλαξη κύριε Πρόεδρε γιατί θα αποχωρήσω κι εγώ. 
Σας ευχαριστώ. 







ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): Σας ευχαριστούμε πολύ, κυρία Πέρκα και για το σύντομο, βέβαια, της παρέμβασή σας, που μας διευκολύνει.
Ο μόνος εκ των συναδέλφων που έχει δηλώσει ότι θέλει να μιλήσει, είναι ο κύριος Αποστολάκης, με Webex. 
Μας ακούτε κύριε Αποστολάκη;
ΕΥΑΓΓΕΛΟΣ ΑΠΟΣΤΟΛΑΚΗΣ: Βεβαίως και σας ακούω, κύριε Πρόεδρε.
ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): Ωραία, έχετε το λόγο για 5 λεπτά.
Το λόγο έχει ο κ. Αποστολάκης.
[bookmark: _Hlk213681237]ΕΥΑΓΓΕΛΟΣ ΑΠΟΣΤΟΛΑΚΗΣ: Σας ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, καλούμαστε σήμερα να μελετήσουμε και να επεξεργαστούμε ένα Μνημόνιο Κατανόησης που αφορά σε ένα προπαρασκευαστικό στάδιο ανάπτυξης εννοιών, για μία σπονδυλωτή επίγεια αεράμυνα. Δεν πρόκειται για την προμήθεια τελικού προϊόντος, αλλά για ένα αναπτυξιακό στάδιο το οποίο βέβαια θα επιδράσει με τον τρόπο του στην κατεύθυνση που θα λάβει ο αμυντικός σχεδιασμός στα επόμενα χρόνια και συνεπώς, θα έχει μεγάλη αξία και πρέπει να το συζητήσουμε με προσοχή.
Με βάση το κείμενο αλλά και την Έκθεση του Γενικού Λογιστηρίου, βλέπουμε, ότι η Ελλάδα, συμμετέχει οικονομικά με ίσους όρους με άλλα συμβαλλόμενα μέρη, προβλέπεται δηλαδή η επένδυση 1,8 εκατομμυρίων ευρώ κατ’ ελάχιστο για το αναπτυξιακό στάδιο. Την οικονομική, λοιπόν, συμμετοχή την βλέπουμε καθαρά. 
Αναρωτιέμαι, όμως, αν η στρατηγική συμμετοχή, είναι το ίδιο ξεκάθαρη. Επιτρέψτε μου, να εξηγήσω τι εννοώ. Έχουμε εξασφαλίσει τη συμμετοχή της εγχώριας Αμυντικής Βιομηχανίας, έχουμε εξασφαλίσει ότι θα υπάρξουν αντίστοιχα ανταλλάγματα για τη δική μας βιομηχανία και τα δικά μας Ερευνητικά Κέντρα;
Έχουμε εξασφαλίσει ότι θα ωφεληθούμε με κάποιον τρόπο, από την ανταλλαγή τεχνογνωσίας και εμπειρίας; 
Γιατί η συμμετοχή σε τέτοια Προγράμματα, πέραν από τον επιμερισμό του οικονομικού κόστους, έχει και σκοπό την εξασφάλιση τεχνολογικής γνώσης. Θα έχουμε συμμετοχή των Ε.Α.Σ. και της Ε.Α.Β. με κάποιο τρόπο; 
Κάνουμε συνέχεια λόγο για «braine name». Εδώ, είναι ένα πεδίο, στο οποίο μπορεί να απασχοληθεί προσωπικό υψηλής μόρφωσης και εξειδίκευσης. 
Επίσης άλλο ένα σοβαρό ζήτημα που θα πρέπει να εξετάσουμε, είναι η διασύνδεση με τα υπάρχοντα και σχεδιαζόμενα συστήματα και αναφέρομαι κυρίως στον αντιαεροπορικό θόλο «Ασπίδα του Αχιλλέα». Έχει υπάρξει σχετική μελέτη για το θέμα; 
Έχει τονιστεί πολλές φορές από τους ειδικούς ότι η πολυμέρεια και ο κατακερματισμός των αμυντικών συστημάτων, δεν εξυπηρετεί το ζητούμενο και θα πρέπει να έχουμε σχετική ενημέρωση για το ζήτημα αυτό και πρέπει να εξεταστεί με μεγάλη προσοχή.
Θεωρώ ότι η χώρα δεν θα πρέπει να αρκεστεί απλώς στην συν-υπογραφή πρωτοβουλιών άλλων, πρέπει να δούμε, ποια είναι τα άμεσα και έμμεσα οφέλη αυτών των συνεργασιών. Πρέπει να δούμε αν μέσα από τη συμμετοχή σε ένα τέτοιο Πρόγραμμα, η Ελλάδα, θα χτίσει αμυντική αυτοτέλεια και αν υπάρχει προστιθέμενη αξία για την εγχώρια αμυντική βιομηχανία. Αυτοί είναι οι ουσιώδεις όροι για τέτοιου είδους συνεργασίες, γιατί όντως η χώρα πρέπει να προχωρήσει, άλλα το πώς θα γίνει αυτό ώστε να μην μείνουμε ουραγοί, είναι ένα θέμα που χρειάζεται συγκεκριμένο σχεδιασμό, επιμονή και συστηματική παρακολούθηση. 
Είναι αναγκαίο, λοιπόν, πρώτον να υπάρχει διαφάνεια και τακτική ενημέρωση της αρμόδιας Επιτροπής και σίγουρα είναι αναγκαίο να εξασφαλίσουμε τη συμμετοχή της Ελληνικής Αμυντικής Βιομηχανίας, γιατί διαφορετικά θα είμαστε απλοί αγοραστές προϊόντων που έχουν αναπτύξει άλλοι, χωρίς ενεργό ρόλο και χωρίς ουσιαστικά ανταλλάγματα και αυτό δεν μπορεί να γίνει αποδεκτό για μία χώρα σαν τη δική μας γεωστρατηγική θέση και τα άλυτα ζητήματα που έχουμε να αντιμετωπίσουμε. 
Σας  ευχαριστώ. 
[bookmark: _Hlk213681269]ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): Σας ευχαριστούμε πολύ, κύριε Αποστολάκη. Δεν υπάρχει κανένας άλλος από τους συναδέλφους, για να ολοκληρώσουμε τη συζήτηση και να περάσουμε στην συνέχεια στην ψηφοφορία, θα δώσω το λόγο στον Υπουργό.
Το λόγο έχει ο Υπουργός.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Σας ευχαριστώ πολύ, κύριε Πρόεδρε. 
Κατ’ αρχάς θα ήθελα να απαντήσω άμεσα σε δύο κατ’ επανάληψη θέματα που έχουν τεθεί από τους Εισηγητές, το ένα είναι σχετικά με την πρόθεση συμμετοχής της Τουρκίας στο συγκεκριμένο Πρόγραμμα, τέθηκε από τον κ. Κεδίκογλου και τον κ. Καζαμίας. Έχει πράγματι δηλώσει πρόθεση συμμετοχής η Τουρκία στο πρόγραμμα στο «Modular GBAD», πλην όμως εμείς έχουμε μπλοκάρει - έχουμε αρνηθεί αυτή την προοπτική και την έχουμε μπλοκάρει με τη διαδικασία του βέτο, γιατί όπως ξέρετε απαιτείται ομοφωνία σε συγκεκριμένες περιπτώσεις. 
Όσον αφορά τη συμμετοχή της Αμυντικής Βιομηχανίας, που και πρόσφατα ο κ. Αρχηγός έθεσε, ο κ. Αποστολάκης, έχω να σας πω ότι αυτή τη στιγμή δεν υπάρχει σε αυτό το Πρόγραμμα συμμετοχή της Αμυντικής Βιομηχανίας, όμως μπορούμε να την διεκδικήσουμε - να τη σχεδιάσουμε, ευρισκόμενη εντός της συγκεκριμένης πραγματικότητας στην οποία σήμερα καλούμεθα να Κυρώσουμε. 


(Συνέχεια ομιλίας κ. ΑΘΑΝΑΣΙΟΥ ΔΑΒΑΚΗ, Υφυπουργού Εθνικής Άμυνας)
	Επίσης, να πω δυο λόγια και εγώ για τη συγκεκριμένη κύρωση. 
Καταρχάς, θέλω να πω ότι με συνεχείς προσπάθειες φέρνουμε κύρωση Συμβάσεων για να εξαντλήσουμε τον αριθμό των 43, οι οποίες ….. και κάθε τόσο, πολλές εξ αυτών, όπως αυτές είναι του 2023, όπως ξέρετε, ήταν από το 2004 από το 2005 και αυτό δημιουργεί μία - αν θέλετε - αλγεινή εντύπωση και κοινοβουλευτικά. 
Φέρνουμε, λοιπόν, αυτές τις Συμβάσεις. Εκτός αυτού, αυτές αφορούν προγράμματα σχεδιασμού και ανάπτυξης τεχνολογικά καινοτόμων οπλικών συστημάτων. Το πρώτο Πρόγραμμα υλοποιείται, όπως αναφέρθηκε προηγουμένως, μέσω του NATO Support and Procurement Agency «NSPA». Θα έλεγα ότι είναι ο πλέον αξιόπιστος μηχανισμός προμηθειών οπλικών συστημάτων και συντήρησης του ΝΑΤΟ παρά τις αντιρρήσεις του κ. Παπαναστάση.. Νομίζω ότι κατά τούτο και η χώρα μας, ως ένα από τα παλαιότερα μέλη του ΝΑΤΟ, συνεργάζεται και θα έλεγα ότι έχει επιδείξει πολύ καλά αποτελέσματα αυτή η πολλών ετών συνεργασία. 
Το πρώτο Πρόγραμμα υλοποιείται μέσω του NATO Support and Procurement Agency «NSPA» και αφορά, όπως ελέχθη, στο «Σπονδυλωτό, Επίγειο Σύστημα Αεράμυνας Μικρού και Μεσαίου Βεληνεκούς». Αυτή η ανάγκη της σύστασης ως Προγράμματος έχει προκύψει από το ουκρανικό δεδομένο, από αυτά τα οποία έχουν γίνει στην Ουκρανία, από την εμπειρία στο πεδίο, ιδιαίτερα των μη επανδρωμένων ιπτάμενων συστημάτων τα οποία κυρίως χρησιμοποιούνται για αιφνιδιαστικές επιθέσεις μεγάλου όγκου, χαμηλού ίχνους και κυρίως επίθεσης κορεσμού, που σημαίνει ότι η χρήση μεγάλου αριθμού και «Drones» και άλλων αντιαεροπορικών συστημάτων απαιτεί νέες εφαρμογές, νέα συστήματα και τακτικές αεράμυνας στο πεδίο της μάχης. 
Θέλω να απαντήσω στις πολλές ενστάσεις των κόμματων, κυρίως της Αριστεράς, για τη συγκεκριμένη κύρωση. Αυτές είναι καθαρές εισηγήσεις, οι οποίες έχουν γίνει τόσο από το Γενικό Επιτελείο Στρατού (Γ.Ε.Σ.) όσο και από το Γενικό Επιτελείο Εθνικής Άμυνας (Γ.Ε.ΕΘ.Α.) και εισηγήθηκαν την υπογραφή αυτού του Μνημονίου και τη συμμετοχή κατ’ εξακολούθηση της χώρας μας σε αυτό. 
Αξίζει, δε, εδώ να πω ότι διευρύνεται συνεχώς, πέραν του αριθμού των 10 χωρών, στο «GBAD» το οποίο δημιουργεί και την αντανάκλαση της μείωσης της συμμετοχής του 1,8 εκατομμυρίων ευρώ στη συγκεκριμένη περίπτωση. 
Όπως είπα και προηγουμένως, το NATO Support and Procurement Agency «NSPA» διασφαλίζει διαφάνεια, αξιοπιστία και κυρίως οικονομίες κλίμακος, όπως αυτό που είπα προηγουμένως, με την αθρόα, τη συνεχή συμμετοχή χωρών - μελών στο συγκεκριμένο Πρόγραμμα. 
Επίσης, θα ήθελα να πω ορισμένα ζητήματα τα οποία ελέχθησαν και έχουν να κάνουν με το κόστος. Το είπα, δεν θεωρώ ότι πρέπει να έχουμε ενστάσεις ή προβληματισμούς, ελέχθησαν κατ’ άρθρον τοποθετήσεις. Νομίζω ότι η κύρωση και με τη διαδικασία αυτή της συγκεκριμένης Συμβάσεως έχει να κάνει με τη συμμετοχή, με τη δημιουργική θέση, με τη δημιουργική στάση, με τη θέση της χώρας μας στη μεγαλύτερη συμμαχία του κόσμου και όλα αυτά τα οποία συνθέτουν μία χώρα ενεργή συνεχώς και στον αμυντικό τομέα και στον μηχανισμό του ΝΑΤΟ. Σας ευχαριστώ πολύ. 
ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής): Σας ευχαριστούμε, κύριε Υφυπουργέ.
Στο σημείο αυτό, κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Εθνικής Άμυνας: «Κύρωση του Μνημονίου Κατανόησης ανάμεσα στο Υπουργείο Άμυνας του Βασιλείου της Δανίας και στο Ομοσπονδιακό Υπουργείο Άμυνας της Ομοσπονδιακής Δημοκρατίας της Γερμανίας και στο Υπουργείο Εθνικής Άμυνας της Ελληνικής Δημοκρατίας και στο Υπουργείο Άμυνας της Ουγγαρίας και στο Υπουργείο Άμυνας της Ιταλικής Δημοκρατίας και στον Υπουργό Άμυνας του Βασιλείου των Κάτω Χωρών και στο Υπουργείο Άμυνας του Βασιλείου της Νορβηγίας και στο Υπουργείο Άμυνας της Δημοκρατίας της Σλοβενίας και στον Υπουργό Άμυνας του Βασιλείου της Ισπανίας και στον Υπουργό Άμυνας του Ηνωμένου Βασιλείου της Μεγάλης Βρετανίας και της Βόρειας Ιρλανδίας σχετικά με την παράδοση της ιδέας ενέργειας για την πιθανή απόκτηση και χρήση στο πεδίο ενός Σταδίου Ανάπτυξης Εννοιών Σπονδυλωτής Επίγειας Αεράμυνας (Σύντομος τίτλος: MoU Σταδίου Ανάπτυξης Εννοιών Σπονδυλωτής GBAD)» και στο σημείο αυτό, προχωράμε στην ψήφισή του:
Ο Εισηγητής της Πλειοψηφίας, κ. Ιωάννης Παππάς, ψηφίζει «υπέρ».
Ο Εισηγητής της Μειοψηφίας, κ. Μιχαήλ Κατρίνης, δήλωσε ότι ψηφίζει με επιφύλαξη.
Ο Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ», κ. Συμεών Κεδίκογλου, δήλωσε ότι ψηφίζει με επιφύλαξη.
Ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Νικόλαος Παπαναστάσης, ψηφίζει «κατά».
Η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», Θεοπίστη (Πέτη) Πέρκα, δήλωσε ότι ψηφίζει με επιφύλαξη.
Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ», κ. Στυλιανός Φωτόπουλος, δήλωσε ότι ψηφίζει με επιφύλαξη.
Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Γεώργιος Ρούντας, δήλωσε ότι ψηφίζει με επιφύλαξη.
Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρος Καζαμίας, δήλωσε ότι ψηφίζει με επιφύλαξη.
Συνεπώς, το ως άνω σχέδιο νόμου του του Υπουργείου Εθνικής Άμυνας, γίνεται δεκτό, επί της αρχής, επί των άρθρων και επί του συνόλου, κατά πλειοψηφία.
Λύεται η συνεδρίαση. 
 Στο σημείο αυτό έγινε η γ΄ ανάγνωση του καταλόγου των μελών της Επιτροπής. 
Παρόντες ήταν οι Βουλευτές κ.κ. Αβραμόπουλος Δημήτριος, Αμυράς Γεώργιος, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βορίδης Μαυρουδής (Μάκης), Βούλτεψη Σοφία, Γκολιδάκης Διαμαντής, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καραμανλής Αχ. Κωνσταντίνος, Καράογλου Θεόδωρος, Κατσανιώτης Ανδρέας, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Νικολακόπουλος Ανδρέας, Οικονόμου Βασίλειος, Παναγιωτόπουλος Νικόλαος, Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χατζηδάκης Διονύσιος, Χατζηβασιλείου Αναστάσιος (Τάσος), Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Κασιμάτη Ειρήνη (Νίνα), Κεδίκογλου Συμεών, Πολάκης Παύλος, Ψυχογιός Γεώργιος, Δελής Ιωάννης, Μεταξάς Κωνσταντίνος Βασίλειος, Παπαναστάσης Νικόλαος, Συντυχάκης Εμμανουήλ, Αναγνωστοπούλου Αθανασία (Σία), Πέρκα Θεοπίστη (Πέτη),  Βιλιάρδος Βασίλειος, Φωτόπουλος Στυλιανός, Ρούντας Γεώργιος, Καζαμίας Αλέξανδρος, Αποστολάκης Ευάγγελος, Γαυγιωτάκης Μιχαήλ και Σαράκης Παύλος.

Τέλος και περί ώρα 15.25΄ λύθηκε η συνεδρίαση.


Ο ΑΝΤΠΡΟΕΔΡΟΣ ΤΗΣ ΕΠΙΤΡΟΠΗΣ

ΔΗΜΗΤΡΙΟΣ ΚΑΙΡΙΔΗΣ

